06.04.2017. - ABB je plasirao na tržište ABB Ability, svoj portfolio digitalnih rešenja, na ABB Customer World u Hjustonu.\nZahvaljujući plasiranju više od 180 rešenja i usluga na tržište, kompanija ABB klijentima donosi dodatnu vrednost u četvrtoj industrijskoj revoluciji. ABB Ability kombinuje ABB-ovo opsežno stručno znanje iz oblasti sopstvenog poslovanja, mrežne povezanosti, kao i najnovijih digitalnih tehnologija i inovacija i tako stvara moćna rešenja i usluge koje rešavaju poslovne probleme i stvaraju opipljive poslovne prilike.\nABB Ability klijentima u oblasti energetike, industrije, transporta i infrastrukture pomaže da razvijaju nove procese i unaprede postojeće novim uvidima, optimizacijom planiranja i kontrolom upravljanja u realnom vremenu. Rezultate je zatim moguće uneti u upravljačke sisteme kako bi se poboljšali ključni pokazatelji poslovanja poput neprekidnog rada fabrike, brzine i poslovnih rezultata.\nPortfolio se zasniva na inovativnoj tehnologiji ABB-a i njegovoj više od četiri decenije vodećoj poziciji u digitalizaciji industrije. Ovo će poboljšati sposobnosti klijenata za stvaranjem inovacija i ojačati ih u takmičenju na novonastalom tržištu digitalne industrije.\n„ABB predvodi svojim inovacijama u području digitalnih rešenja, ima instaliranu bazu sa više od 70 miliona povezanih uređaja i 70 000 ugrađenih upravljačkih sistema i stoga je jedinstveno pozicioniran da pruži podršku klijentima u njihovoj digitalnoj transformaciji“, rekao je glavni izvršni direktor kompanije ABB Ulrich Spiesshofer. „Pomoću ponude ABB Ability kombinujemo ceo portfolio digitalnih rešenja i usluga kompanije ABB. Stvaramo dodatnu vrednost za klijente objedinjavanjem stručnog znanja kompanije ABB, naprednog povezivanja i najnovijih digitalnih tehnologija. Zahvaljujući tome naši klijenti mogu postići dosad neviđena poboljšanja u radnim rezultatima i produktivnosti.“\nDigitalne ABB Ability ponude uključuju rešenja za upravljanje performansama industrija koje se uveliko oslanjaju na svoju opremu i imovinu: upravljačke sisteme za procesne industrije, usluge daljinskog nadgledanja robota, motora i mašina, kao i upravljačka rešenja u zgradarstvu, mreže za punjenje električnih vozila i „offshore“ platforme. Neke od specijalizovanih ponuda odnose se na upravljanje energijom za data centre, optimizaciju navigacije za pomorske flote i još mnogo toga.\nKlijenti koji već upotrebljavaju portfolio digitalnih rešenja koja sada čine deo ponude ABB Ability neki su od vodećih svetskih proizvođača i pružaoca usluga, kao što su npr. Shell Oil, CenterPoint Energy, Con Edison, BASF, Royal Caribbean, Cargill, Volvo, BMW i mnogi drugi.\nDigitalna rešenja i usluge sledeće generacije koji čine deo ponude ABB Ability razvijaju se i grade na vodećoj „Azure“ cloud platformi kompanije Microsoft, zasnovane na strateškom partnerstvu sa tom softverskom kompanijom.\n„Izgradnjom rešenja na platformi „Azure“ znači da možemo iskoristiti sve njene mogućnosti i podići dodatnu vrednost zahvaljujući našoj specifičnoj ponudi za različite oblasti poslovanja“, rekao je direktor za digitalne proizvode ABB-a Guido Jouret. „Zapravo, pretvaramo decenije ABB-ovog iskustva u oblasti industrije u softversku ponudu kojoj naši klijenti mogu pristupiti putem najveće i najnaprednije digitalne platforme na svetu. Od pozicije tihog digitalnog lidera postajemo izabrani partneri za klijente koji pokreću digitalnu transformaciju svog poslovanja. Sada mogu da znaju i rade više na bolji način. Mi im možemo pomoći da procene, automatizuju i optimizuju svoje poslovanje, kao i da pospeše saradnju.“\nNeke od inovacija ABB Ability ponude predstavljene u Hjustonu:\n· ABB Ability System 800xA – jedno od rešenja koje nudi ABB Ability izgrađeno na vodećoj platformi za automatizaciju - System 800xA. „Select I/O“, novi dodatak platformi System 800xA, redundantan je jednokanalni ulazno-izlazni sistem baziran na Ethernet komunikaciji. Podržava model realizacije projekata sledeće generacije kompanije ABB pod nazivom Intelligent Projects, koji nudi niz poboljšanja efikasnosti za projekte automatizacije. Zahvaljujući usluzi „Select I/O“, klijenti mogu brže realizovati velike projekte sa manjim prekoračenjem troškova. Usluga upotrebljava standardizovane elektro ormane koji instalateru omogućavaju digitalno raspoređivanje signala nasuprot starijim rešenjima koja iziskuju veliki ljudski angažman. Provere petlji moguće je uraditi pre isporuke ostatka sistema čime se minimizuje uticaj promena u zadnji tren i omogućava paralelno izvršavanje zadataka iz projekta.\n· ABB Ability Asset Health Center – jedno od prvih rešenja u sklopu usluge ABB Ability koje je pokrenuto na platformi „Azure“ jest rešenje za upravljanje radnim rezultatima opreme sledeće generacije kompanije ABB, Asset Health Center 3.0. Rešenje je dostupno od januara 2017. godine i upotrebljava propisanu i predvidivu analitiku i prilagođene modele kako bi prepoznalo i odredilo prioritete među novonastalim potrebama za održavanjem na osnovu verovatnoće kvara i kritičnog stanja opreme.\n· ABB Ability Collaborative Operations – ovo moćno rešenje, koje se sada počelo primenjivati u raznim industrijama, klijentima pomaže da efikasnije sarađuju. Ono pomaže stručnjacima iz različitih organizacija da zajedno rade i upotrebljavaju iste podatke i platforme za analitiku. Rešenje ima za cilj poboljšanje produktivnosti, smanjenje kvarova na opremi, smanjenje troškova održavanja opreme i transformaciju ukupnih radnih rezultata poslovanja. Ti se ciljevi postižu dok se istovremeno maksimalno povećava sigurnost i zaštita podataka, ljudi i opreme na svakom nivou integracije. Ovo rešenje je pomoglo u ostvarivanju dugoročnih održivih rezultata kod korisnika koji su ranije usvojili ovo rešenje.\n· ABB Ability Digital Substation – digitalna transformatorska stanica kompanije ABB klijentima iz elektroenergetskog sektora osigurava neuporedivu kontrolu i efikasnost. Digitalna transformatorska stanica sadrži optičke strujne senzore i prekidače kako bi se smanjila potreba za održavanjem i kilometrima standardnih kablova. ABB Ability ta dostignuća dodatno unapređuje kombinovanjem najnovije električne opreme sa digitalnim senzorima i cloud tehnologijom. Zbog toga operateri električne mreže mogu donositi odluke na osnovu sveobuhvatnih i relevantnih informacija dok predvidivi algoritmi mogu da poboljšaju praksu održavanja i upravljanja opremom.\n· ABB Ability Smart Sensor – ovo rešenje sa pametnim senzorima koje je predstavljeno prošle godine povezuje niskonaponske električne motore sa industrijskim internetom čime se omogućuje njihovo kontinuirano praćenje. Ovo rešenje koje se jednostavno može pričvrstiti na motor prenosi podatke o vibracijama, temperaturi, opterećenjima i potrošnji električne energije na cloud platformu. Čim jedan od parametara odstupi od norme, javljaju se upozorenja koja omogućavaju rukovaocu da preduzme preventivne mere pre nego što dođe do kvara motora. Rani pokazatelji ukazuju na to da rešenja sa pametnim senzorima uzrokuju smanjenje zastoja motora do 70 posto i produžavaju mu vek trajanja do 30 posto. Upotreba tih podataka za optimizaciju rada motora smanjuju potrošnju električne energije za do 10 posto.\nPopis inovativnih i raznovrsnih rešenja povezanih sa uslugom ABB Ability uključuje još mnogo toga, poput sledećih ponuda: ABB Ability Asset Insight, softver ABB Ability Ellipse Enterprise Asset Management i softver za upravljanje infrastrukturom ABB Ability Data Center Automation. Uz takva i mnoga druga rešenja, ABB Ability će biti koristan za klijente u oblastima energetike, industrije, transporta i infrastrukture. Usluga se oslanja na moć digitalne revolucije i omogućava smanjenje troškova održavanja, duži vek trajanja opreme, efikasnije poslovanje, smanjenje negativnog uticaja na okolinu i poboljšanje bezbednosti radnika.\nABB (ABBN: SIX Swiss Ex) je inovativni tehnološki lider u oblasti elektroenergetske opreme, robotike i elektromotornih pogona, industrijske automatizacije i elektroenergetskih mreža koji stoji na usluzi korisnicima iz energetskog sektora, industrije, oblasti infrastrukture i transporta širom sveta. Uz nasleđe od preko 125 godina inovacija, ABB danas ispisuje budućnost industrijske digitalizacije i predvodi energetsku i četvrtu industrijsku revoluciju. ABB posluje u više od 100 zemalja i zapošljava oko 132.000 ljudi. www.abb.com • ABB u Srbiji: www.abb.rs


Šaćiri se izvinio pred dolazak u Beograd zbog dvoglavog orla a Džaka okrivio Srbe! - Svemirac Novosti Šaćiri se izvinio pred dolazak u Beograd zbog dvoglavog orla a Džaka okrivio Srbe! - Svemirac Novosti\nHome Istorija Šaćiri se izvinio pred dolazak u Beograd zbog dvoglavog orla a Džaka okrivio Srbe!\n“Naravno, izvinjavam se svima onima koji su se osetili povređenim dok su gledali utakmicu u planinama”, ironično je rekao Šaćiri.\n“Granit Džaka, Đerdan Šaćiri i Stefan Lihtštajner su priznali da su pogrešili u slučaju dvoglavog orla i izvinili se. Tačnije Lihštajner i Džaka su uspeli da priznaju grešku, dok je Šaćiri problem podigao na još veći nivo.\nSa potpuno nepotrebnim dodatakom da se izvinjava onima koji su gledali utakmicu u planinama, polio je novi litar benzina, u potpuno glupom maniru. Jeste gospodine Šaćiri, mi smo zemlja planina. Ali, ne, gospodine Šaćiri, nisu svi koji žive u planinama ograničenog uma, zagriženi nacionalisti”, navodi se u komentaru urednika Blika\n“Selektor Vladimir Petković je ostao nepokolebljivo tvrdoglav. Potvrdio je da će Granit Džaka nositi kapitensku traku kada ne bude igrao Stefan Lihtštajner.\nPokazao je time da ne vidi koliko je duboka kriza identiteta u njegovom timu.\nTAGĐerdan Šaćiri Granit Džaka i Stefan Lihštajner\nPrevious PostSrpski General: Alija Izetbegović je platio da ne zauzmemo Bihać Next PostŽivi dokaz da smo sve bliži lijeku za rak


Norwegian: Stokholm ostaje i preko zime - Aviokarta.net\nVesti » Norwegian: Stokholm ostaje i preko zime\nNorwegian: Stokholm ostaje i preko zime\nBeograd će i tokom zime biti uključen u mrežu linija norveške aviokompanije Norwegian iako se u javnosti nedavno pojavila drugačija informacija. Naime, red letenja za zimu još nije unet u celosti u rezervacioni sistem ove kompanije tako da još uvek nije moguće rezervisati let do Osla posle 28. oktobra dok je let do Stokholma unet u sistem i postojaće tokom cele godine što do sada nije bio slučaju.\nKako su nam na beogradskom aerodromu „Nikola Tesla“ potvrdili, Norwegian beleži izvanrednu popunjenost putničke kabine koja se kreće između 80 i 90% na svakom letu. Samo u prethodnih mesec dana je na svakom letu ove kompanije bilo preko 165 putnika (Kapacitet aviona Boeing 737-800 je 189 putnika). Na jednom od letova pre nekoliko dana popunjenost putničke kabine je bila 100% što je velika retkost u svetu.\nOvako dobri rezultati bili su više nego dovoljni da se u kompaniji odluče za zadržavanje leta ka Stokholmu tokom cele godine. Prethodnih godina ovaj let je uvođen samo u letnjoj sezoni. Veliku popunjenost Norwegian ostvaruje i na liniji ka Oslu tako da će i letove do ovog grada uskoro biti moguće rezervisati i posle zadnje nedelje oktobra do kada je za sada ovaj let unet u rezervacioni sistem.\nCene karata do Osla u jednom pravcu sa svim taksama kreću se od 66 evra dok je za Stokholm moguće kupiti kartu po ceni od 55 evra u jednom pravcu. Norwegian je putnicima iz Srbije omogućio veoma povoljne konekcije do brojnih norveških gradova: Alesund, Alta, Bordufos, Bergen, Kirkenes, Molde, Stavanger, Tromso, Trondhajm.\nNorwegian je potvrdio novu narudžbu Boeing-ovih aviona nove generacije 737-800 i to 15 letelica koje bi trebalo da se uključuju u flotu sukcesivno od 2014. do 2016 dok je još uvek aktuelna narudžba 48 aviona ovog tipa čija isporuka već traje.


Gradska kasa spremna za odbranu demokratije od sugrađana\nRogati glasači na bogate bukače\nStrah od realne opasnosti gubitka predstojećih izbora i ugroženih interesa zrenjaninske foteljaške klike primorao je prethodnih nedelja ovdašnje uterivače demokratije na žestok presing sugrađana. Pažljivo utrenirani "demokratski režiseri" izborne utakmice u Zrenjaninu na čelu sa gradskom izbornom komisijom i njenim (ničim izazvanim) predsednikom Vladimirom Stoiljkovskim, inače kumčetom gradonačelnika Milete Mihajlova, čine apsolutno sve da minimalizuju energiju respektabilne armije sugrađana, koja - uprkos retko agresivne, bahate i autistične kampanje odbrane golih fotelja - iskreno želi promene u Zrenjaninu. Ovakvo rano i agresivno "uterivanje demokratije" u glasačke kutije ima realne šanse da nadmaši nekadašnje legendarne zrenjaninske "korektore" izborne volje iz vremena nekih Slijepčevića, Mrkšića, Skoka...\nGradonačelnikovo kumče, inače javni pravobranilac grada Zrenjanina, ima ispred sebe direktivu "odozgo iz Beograda", koju mora ispuniti, da DS u Zrenjaninu mora dobiti izbore po svaku cenu. Direktivu odozdo, lokalnu "anesteziju" od kuma Milete, inače prvog na listi DS-a u Zrenjaninu, mlađani Vlada sprovodi u totalnoj demokratskoj diskreciji, u čemu mu nesebično pomažu provereni novokomponovani demosaborci Aleksandra Mak Odavić, načelnik Gradske uprave sa dodatnom drastično dobro plaćenom funkcijom zamenika člana Gradske izborne komisije, Jasmina Malinić, zamenik načelnika Gradske uprave sa takođe papreno dobro plaćenom dodatnom funkcijom člana, i još nekolicina vičnih "demokratskim" pravilima predizbornih igara (naravno da ni oni nisu gadljivi na dobro plaćen dodatni posao koji se obavlja tokom radnog vremena). Preostali članovi gradske komisije iz redova drugih stranaka, u manjini u odnosu na DS članove, samo su tužan dekor bez prava glasa (al' uz kintu pride).\nDemokrate u Zrenjaninu danas ništa ne žele da prepuste slučaju i čine apsolutno sve u cilju veličanja katastrofalnih rezultata u prethodne četiri godine. Objavili su i "Plavu knjižicu" navodnih uspeha lokalne samouprave, koja se, pažljivim čitanjem kratkog štiva, svodi na bezobraznu otimačinu evidentnih rezultata u privlačenju i aktiviranju investicija koju je sproveo udelo prethodni gradonačelnik Goran Knežević. Knjižicu je u prostorijama stranke lično predstavio gradonačelnik, saopštivši da se jednostavno divi ovakvoj knjižici i da je ponosan na rad stranačkih saboraca koje predvodi (među njima i nekolicina bivših ortodoksnih julovaca i socijalista, takođe obožavalaca vlasti).\nSvečarska atmosfera ponela je domaćine uz iće i piće, pa su opravdano izostali odgovori na banalna novinarska pitanja, poput recimo ovog: zašto u privatnom brodogradilištu, koje se u Plavoj DS knjižici hvali na sva usta, plata može da stane u jednu potrošačku najlon-kesu? Ili, ko od privilegovanih kadrova putuje na demokratske seminare po Kini i ostalim dalekim zemljama zadržavajući se tamo i po mesec dana (Kopaonik, Zlatibor, dalmatinsko i Slovenačko primorje...)?\nDa ovdašnjim uživaocima fotelja nadolazeći (fer i korektni) izbori baš i nisu potrebni, pokazuje njihova sklonost bajkama. Overivači potpisa su, gle demobajke prve, redom iz DS-a! Jedan od kandidata ove stranke na predstojećim izborima (43. na izbornoj listi ) je, gle demobajke broj dva, istovremeno i jedan od najuticajnijih "neutralnih" overivača. Privilegovano vreme za overu potpisa u gradu i naseljenim mestima je, gle demobajke tri, bilo rezervisano za DS pod rednim brojem 1 na glasačkom listiću.\nNajviše neispravnih listića sa potpisima građana, na stotine - tu demobajka prestaje, al' se ne iznosi u javnost - ide ponovo na adresu najizvikanijih u Zrenjaninu. Bajkovitost uterivača demokratije u sugrađane prestaje i nakon pitanja: kako to nijedna stranka u Zrenjaninu, izuzev Liste za opstanak Zrenjanina - Dušan Juvanin i SNS-a, nema video-zapis ili fotografiju sa potpisivanja lista, zatim zašto Gradska izborna komisija nije upoznala građane kako je dvanaestak hiljada Zrenjaninaca potpisivalo ovaj zvaničan dokument, odnosno zašto je vlast u Zrenjaninu sakrila snimke potpisivanja? Da li su se potpisivanja za DS možda odrađivala u mračnim podrumima (ima ih dovoljno), i zašto građanin koji je potpisao nema uvid u to da li je možda i na nekim drugim izbornim listama, "overenima" od overivača iz DS-a (veruje im se na demokratsku reč)?\nNasleđeni i uhodani diletantizam Gradske izborne komisije u Zrenjaninu nadovezuje se i na sakrivenu istinu o naduvanim ciframa iz gradskog budžeta za rad njegovih "prekaljenih demokratskih članova". Na građane izbombardovane novim obećanjima obećanja sprovodi se "demokratska" hajka, posebno na zaposlene u Gradskoj upravi, javnim preduzećima i ustanovama. Od svih zaposlenih se, pod pretnjom otkazima, zahteva da budu roboti-idioti na izborima, odnosno da 6. maja, držeći se svezajedno za ručice, grupno posećuju birališta i uz nadzor DS-a supervizora, zajedno glasaju "Za bolji život".\nJedna od vrlina ove i ovakve demokracije u Zrenjaninu je i sinhronizovani rad. Prošle nedelje je za predstojeće prvomajske praznike najavljen žestok performans u centru Zrenjanina, tačno prekoputa kancelarije DS-a, gde se očekuje da bivši autentični zrenjaninski otporaši i, kako se navodi, dosledni borci protiv pošasti zvane partokratija pokažu šta misle o ovdašnjim aktuelnim vlasnicima demokratskih promena. Kako se navodi u saopštenju dostavljenom lokalnim medijima (naravno da ga ne smeju objaviti), pesnica nekada legendarnog "Otpora" dobila bi visoko uzdignut srednji prst. Vrh lokalnog DS-a se, brže-bolje, bacio na sinhonizovano sprečavanje ovog performansa.\nDa vlasnici demokratije u Zrenjaninu ne mogu da izdrže teret davljenika u predizbornom mešetarenju, to znaju i u ovdašnjem Zrenjaninskom poslovnom krugu privatnika, ZREPOK-u. Ovdašnji tajkuni, provereni ljubitelji ove i ovakve vlasti, pretvorili su Gradsko veće u svoj najobičniji servis. Kako drugačije objasniti nedavno drastično povećanje taksi usluga za više od 300 procenata (start, umesto 20, košta 70 dinara), koje predstavlja najnoviji genijalni poslovni gaf Dragana Vidakovića, vlasnika ovdašnje privatne firme "Impel" i uvaženog člana ZREPOK-a. Uprkos žestokom protivljenju svih ostalih taksi udruženja da će drastično povećanje "ubiti" taksiranje u Zrenjaninu, od čega trenutno životare mnoge porodice, Gradsko veće je prostim podizanjem ruku overilo novi monopolski cenovnik svim udruženjima. Nije poznato šta konkretno dobija ovakvim povećanjem cena prevoza Vidaković, vlasnik udruženja žutih taksija (demokratski, nego šta!), pogotovo što su vozači njegovih vozila, osim režijskih troškova, opterećeni i žestokim lizingom od preko 300 evra na mesečnom nivou. Taksisti su poslednjih dana, očekivano, smanjili promet za 80 procenata, što je izazvalo novu lavinu besa, te se nakon protesta traktorista, ispred Gradske kuće najavljuju i taksi protesti.\nLovačke i sportske priče\nSportski savez grada Zrenjanina, još jedan od "zaštitnih znakova" gradske vlasti, takođe se ističe u isterivanju para iz gradske kase. Naime, nakon retko bezobrazne odluke da se ovdašnjem košarkaškom klubu "Proleter" dodeli 3,5 miliona za ispadanje iz svih saveznih rangova takmičenja (klub na ivici gašenja, preti mu beton liga), oglasili su se mali zrenjaninski klubovi, drastično zakinuti i za ono malo sredstava koja im sleduju. Ogorčenje je dostiglo kulminaciju, a pomoćnik gradonačelnika, inače predsednik kluba, upućuje zainteresovane na čelnike Sportskog saveza. Tamošnji predsednik Voja Matić, inače član LSV-a, navodi da je apsolutno nemoćan da se suprotstavi "sportskoj kuhinji" ovdašnjih demokrata koji trenutno vagaju o predizbornoj podobnosti čelnika klubova.\nI Lovački savez grada ima neke veze sa sportom, pa je ovih dana sa iznenađenjem primljena vest da je drugi pomoćnik gradonačelnika Goran Kaurić, odnedavno član DS-a, izvisio za već viđenu funkciju predsednika Lovačkog saveza Vojvodine. Nakon saopštavanja rezultata glasanja i proglašenja novog-starog predsednika u liku Milana Pažina, aktuelnog direktora ovdašnje filijale DDOR-a, besni Kaurić nije ostao na večeri, a tugu je te večeri možda mogao da podeli sa svojim dvostrukim partijskim drugom Tatjanom Paskaš, v.d. direktora Narodnog pozorišta "Toša Jovanović" (nekada zajedno u G-17 plus, danas DS-u) koja takođe ne uživa poverenje zaposlenih. Kaurića nije bilo ni na svečanosti otvaranja novog pogona "Mekaplasta" u Zrenjaninu, gde se pojavio i Boris Tadić sa svojom pratećom izbornom svitom, pa su se njegovi prijatelji zapitali da li je možda u dvostrukoj nemilosti - od čelnika nove partije kojoj je prišao ili od jačih štihova u Lovačkom savezu koji mu nisu oprostili "lovački gaf", pad sa jedne od čeka na ečanskom ribnjaku.\nNa kraju, sudeći po emotivnom životu nosilaca demokratije u Zrenjaninu, predizborne izazove će stoički podneti. Ogromna većina čelnika ovdašnjih najizvikanijih stranaka svoju ljubav, poverenje i suživot na kraće i duže staze podelilo je na demokratski način sa sada već bivšim kafe-kuvaricama i sekretaricama iz stranačkih kancelarija. Intermeco ili predah u ispunjavanju stranačkih, bračnih i svih preostalih demokratskih dužnosti mogli su da potraže i u svojevrsnim izletima u "ljubavnim gnezdima". Hotel "Vojvodina" je idealan objekat, gde je sasvim prirodno u po bela dana videti ovdašnje viđenije muškarce i žene kako se penju liftom na polučasovni ili jednočasovni demokratski intermeco ili predah.\nIma nade za opstanak\nIma li nade da se na predstojećim lokalnim izborima u Zrenjaninu običan svet utrkuje sa bogatim vođama žute partije? Možda ima, navode u stranci pod rednim 6, Lista za opstanak Zrenjanina - URS - Dušan Juvanin.\n"Na izborima više nećemo gledati udruženja građana jer su ona dekretom bogatih takmičara ukinuta", kažu Dušan Juvanin i Vladimir Priljeva, osnivači ove liste i dosledni i istrajni borci za demokratiju u protekle 22 godine.\n"Na našoj lokalnoj listi ima 50 kandidata za odbornike, 93 procenta čine ljudi koji nikada ranije nisu učestvovali u politici, 52 procenta je nestranačko, 60 procenata čine žene. U kampanji smo sa komšijama, prijateljima, rođacima i svima onima koji nas poznaju i koje ne možemo prevariti. Jedina smo stranka koja je nakon prijema liste sa potpisima imala 99,3 procenta verodostojnosti, Na pitanje zašto prefiks 'URS' u naslovu, odgovaramo da izborni zakon kaže da samo stranka može da podnese izbornu listu, što znači da su izbori postali privilegija političke i ekonomske elite. Lista za postanak Zrenjanina svesno rizikuje da nakon eventualnog neuspeha na izborima plati overavanje potpisa, jer velike stranke (sa podrazumevajućim cenzusom), kako zakon to ponovo navodi - nemaju obavezu plaćanja.


Buš: Plan za spasavanje finansijskih institucija se bavi suštinskim uzrocima krize\nAmerički predsednik Džordž Buš poziva Kongres da "pošalje snažan signal" tržištima u SAD i širom sveta, usvajanjem plana vrednog 700 milijardi dolara za spasavanje banaka i drugih finansijskih kompanija.\nPredsednik je to izjavio jutros, nekoliko sati uoči otvaranja berzi deonica. On je time želeo da umiri investitore da će predložena mera pomoći privredi da počne ponovo da raste.\nProteklih nekoliko dana, vodeći članovi Kongresa vodili su intenzivne pregovore i uneli nekoliko izmena u originalni predlog Bele kuće. Buš je rekao da će se ta mera pobrinuti za loše hipotekarne kredite koji su u centru sadašnje finansijske krize, ali da sadrži i dodatne odredbe od kojih će imati koristi američki poreski obeveznici. Predstavnički dom trebalo bi da glasa o tom planu kasnije danas.\nMeđutim, investitore širom sveta zabrinjava mogućnost da taj plan možda neće podstaći američku privredu. Vrednosti deonica na najvažnijim azijskim berzama znatno su pale krajem dana dok su investitori pokušavali da procene moguć uticaj nove mere. Vrednosti deonica na evropskim berzama takođe su sredinom dana imale nižu vrednost.\nPrema planu Bele kuće američki sekretar za finansije biće ovlašćen da potroši do 700 milijardi dolara, u tranšama, za otkupljivanje loših kredita od finansijskih firmi zapalih u nevolje. Ta loša ulaganja dovela su do toga da su banke počele nerado da odobravaju kredite firmama i pojedincima. Administracija kaže da ta nedostupnost kreditima preti da ukoči privredu.\nNacrt zakona juče je razdeljen članovima Predstavničkog doma kako bi ga razmotrili pre današnjeg glasanja, dok će Senat glasati o tome kasnije ove nedelje. Predsednica Predstavničkog doma, demokrata Nensi Pelosi, izjavila je da bi se tim planom najpre dao novac finansijskim institucijama da stabilizuju privredu. Prema njenim rečima, poreski obveznici bili bi obeštećeni tako što bi postali vlasnici akcija kompanija koje prime novac iz tog plana - odnosno putem porasta vrednosti otkupljene imovine. Pelosi je rekla da je planom predviđen obavezni nadzor njegovog sprovođenja kao i reforma propisa na Vol stritu.\nIstaknuti republikanski zakonodavci sinoć su, u Vašingtonu, iza zatvorenih vrata razgovarali o tom zakonskom predlogu. Lider manjine u Predstavničkom domu, Džon Bejnor, rekao je da mnogi od njih ne žele da podrže taj plan ali da on ohrabruje svakoga pojedinačno da ga ipak podrži. Predlog takođe obuhvata ograničenja na plate direktora spasenih banaka, kao i obavezu za administraciju da nastoji da spreči da vlasnici kuća izgube svoju imovinu.\nOba predsednička kandidata, Džon Mekejn i Barak Obama, pohvalila su juče ovaj plan zbog toga što predviđa osnivanje nezavisnog nadzornog tela i zaštitu poreskih obveznika.


Dragica Sekulić na Ministarskom sastanku o energetici u Azerbejdžanu | Ekonomist\nDragica Sekulić na Ministarskom sastanku o energetici u Azerbejdžanu\nMinistarka ekonomije Dragica Sekulić učestvovaće na Ministarskom sastanku Savjetodavnog vijeća Južnog gasnog koridora u četvrtak u Bakuu u Azerbejdžanu u ulozi moderatorke panela na temu Južni gasni koridor na Balkanu — pogled u budućnost, saopšteno je u tom vladinom resoru.\nOrganizator Ministarskog sastanka, Ministarstvo energetike Azerbejdžana, okupiće nadležna ministarstva za energetiku Albanije, Bugarske, Hrvatske, Gruzije, Grčke, Italije, Srbije i Turske, više stručne saradnike za energetiku Evropske unije, Ujedinjenog Kraljevstva, kao i predstavnike kompanije Šah Deniz i učesnike na ekspanziji gasovoda Južni Kavkaz, Trans-anadolijskog i Trans-jadranskog gasovoda.\n“Sastanak će otvoriti potpredsjednik Evropske komisije i povjerenik za energetiku Maroš Šefčovič, a o značaju tog Savjetodavnog vijeća govori i podatak da će na njemu prisustvovati i predsjednik Azerbejdžana Ilham Alijev”, saopšteno je u Ministarstvu.\nSekulić će u srijedu održati sastanak Jedinice za projektni menadžment predstavnika ministarstava i operatora prenosnih sistema za gas Hrvatske, Albanije, Crne Gore i Bosne i Hercegovine.\n“Jedinica za projektni menadžment je osnovana u maju prošle godine na Ministarskom sastanku u Pržnom kako bi se operacionalizovala komunikacija i usaglasila potrebna legislativa između država i operatora prenosnih sistema”, zaključuje se u saopštenju.\nSekulić: Pušten probni napon od CG do Italije\nNajviše radnika dolazi iz Srbije, Turske, BiH,…\nOznake Dragica Sekulić Ilham Alijev Ministarstvo ekonomije\nVrijeme do jesenjeg spektakla Apple krati martovskim novitetima\nVrijednost akcija HSBC niža 62 odsto


Jungle Gym - Jungle Peak baštenska ljuljaška sa toboganom, cene\nJungle Peak Baštenska ljuljaška sa odličnim panoramskim pogledom, zajedno sa stepenicama i toboganom. Jungle Peak nudi više različitih vrsta zabave od obične ljuljaške, pozadi se nalaze stepenice kojima se dolazi na izdignutu platformu a zatim i dole na t\nJungle Peak Baštenska ljuljaška sa odličnim panoramskim pogledom, zajedno sa stepenicama i toboganom. Jungle Peak nudi više različitih vrsta zabave od obične ljuljaške, pozadi se...\nCene Jungle Gym - Jungle Peak baštenska...\nUpozorenje: cene, linkovi i specifikacije proizvoda za Jungle Gym - Jungle Peak baštenska ljuljaška sa toboganom su postavile naše listane online prodavnice. Molimo obavestite nas ukoliko naiđete na neku grešku.\nPregled: Jungle Gym - Jungle Peak baštenska ljuljaška sa toboganom\nPronađite najbolju ponudu za Jungle Gym - Jungle Peak baštenska ljuljaška sa toboganom na portalu ShopMania. Možete kupovati Jungle Gym - Jungle Peak baštenska ljuljaška sa toboganom u stotinama pouzdanih online prodavnica koje isporučuju na teritoriji cele Srbije, po najboljim cenama za Jungle Gym - Jungle Peak baštenska ljuljaška sa toboganom. Pročitajte komentare kupaca u našoj grupi, pogledajte slike Jungle Gym - Jungle Peak baštenska ljuljaška sa toboganom i informišite se o svim njihovim karakteristikama. Samo na portalu ShopMania se mogu pronaći najbolji popusti i rasprodaje upoređujući ponude kategorije igračke, i kupite po najnižim mogućim cenama Jungle Gym - Jungle Peak baštenska ljuljaška sa toboganom igračka i hiljade drugih sličnih proizvoda.


Radovi na Cvetnom trgu u centru Beogradu trajaće do 10. oktobra. Glavni urbanista Beograda Milutin Folić kaže da kada će nakon rekonstrukcije grad dobiti trg sa otvorenim baštama „koji će biti mnogo bolji i korisniji za javnost“ . Na trgu će biti nekoliko umetničkih postavki – nekoliko scena iz predstava Jugoslovenskog dramskog pozorišta, a spomenik Borislavu Pekiću biće postavljen pri dnu trga gde se spajaju Njegoševa i Ulica kralja Milana. Vrednost radova je, prema rečima Folića 300.000 evra koje su u podjednakom odnosu izdvojili grad i kompanija Delez.\nNa mestu radova više od 200 godina obitava i jedan hrast koji je zajedno sa zemljome koju natkriljuje krošnja, zaštićeno dobro.


Чубриловић: Српски народ Крајине показао пут правде и слободе | Јадовно 1941.\nČubrilović: Srpski narod Krajine pokazao put pravde i slobode\nDatum objave: petak, 27 jula, 2018\nPredsjednik Narodne skupštine Republike Srpske Nedeljko Čubrilović poručio je danas povodom 27. jula – Dana ustanka protiv fašizma da je srpski narod Krajine ovim ustankom, među prvima u Evropi, pokazao put pravde i slobode, dajući nemjerljiv doprinos u pobjedi nad zlom fašizma.\nNedeljko Čubrilović Foto: RTRS\n“Nikada ne smijemo zaboraviti žrtvu naših predaka u toj borbi, ali ni sve one nevine ljude koji su samo zato što su Srbi završili u nacističkim logorima smrti u NDH”, rekao je Čubrilović, čestitajući svim učesnicima NOB-a i svim građanima Republike Srpske 27. jul.\nOn je napomenuo da je Dan ustanka jedan od najznačajnijih datuma iz istorije Srba, jer se toga dana goloruki narod Krajine pobunio protiv nacizma i to u trenutku kada je već cijela Evropa bila okupirana.\n“Dan ustanka protiv fašizma samo je jedan u nizu datuma iz naše slavne istorije koji svjedoči o kontinuitetu borbe našeg naroda za slobodu, ali i vlastiti opstanak”, zaključio je Čubrilović.\nČubrilović: Zabrinjava povampirenje ustaštva i fašizma …\nČubrilović: Zahvalni Srbiji za izložbu o Jasenovcu u …


Air France obležava Međunarodni dan žena - Aviatica\nAir France obležava Međunarodni dan žena\nAir France je jedna od retkih aviokompanija koju vode dve žene - predsednica odbora direktora i generalna direktorka.\nDatum / Date: 08.03.2019.\nAviokompanija Air France je već dugi niz godina posvećena ideji rodne raznolikosti i profesionalne ravnopravnosti između muškaraca i žena i promoviše profesionalnu jednakost unutar svojih timova, kao i jačanje pozitivne dinamike u regionima u kojima u kojima deluje.\n„Ubeđena sam da su kompanije koje su posvećene rodnoj ravnopravnosti konkurentnije, atraktivnije i inovativnije. Naša obaveza je da budemo potpuno uključeni u ova pitanja“, rekla je An-Mari Kuderk (Anne-Marie Couderc), predsednica odbora direktora kompanija Air France i Air Frane-KLM.\n„Rezultat od 89/100 na indeksu rodne ravnopravnosti Air France-a je prvi dobar rezultat ali tu ne smemo stati. Pred nama je još uvek dug put čija budućnost donosi zapošljavanje žena pilota, inženjera, tehničara, digitalnih stručnjaka itd, a to možemo postići zahvaljujući stavu svih žena i muškaraca u kompaniji čija je želja promovisanje rodne ravnopravnosti u svim sektorima i profesijama”, rekla je An Rigaj (Anne Rigail), generalna direktorka Air France-a.\nJoš 2002. Air France je u svoju poslovnu politiku integrisao ideju o jednakosti plata muškaraca i žena. Od 2008. godine, aviokompanija je preduzela mere za nadoknadu zarada kako bi smanjila razlike u platama između muškaraca i žena u kompaniji, a 2018. godine potpisan je peti trogodišnji sporazum sa socijalnim partnerima o rodnoj ravnopravnosti na radnom mestu. Danas, Air France nastavlja ovim putem kako bi postigao cilj – jednake plate za uporediv rad, poziciju i veštine.\nIako je postignut stvaran napredak u pogledu profesionalne jednakosti, rodni stereotipi su i dalje prisutni u kompanijama , kao i u samom društvu. Zato je Air France 2017. godine uveo internu kampanju pod nazivom #Osonsledire, ohrabrujući svoje zaposlene da obelodane i podele seksističke opaske koje svakodnevno čuju. I u 2019. godini, Air France nastavlja svoje akcije i sprovodi nove kako bi se okončao svakodnevni seksizam na poslu.\nFeminizacija profesija takođe zahteva da žene imaju pristup najvišim pozicijama i najvišim nivoima odgovornosti u kompaniji. U cilju promovisanja napretka u karijeri, kompanija organizuje obuke i akcije podrške. Sa 35,5% žena rukovodilaca zemaljskog osoblja, 55,5% žena u Upravnom odboru i 28,6% žena u Izvršnom odboru, Air France ima za cilj da ostvari stvarnu rodnu raznolikost na odgovornim pozicijama, dajući prednost veštinama.\nŽenska mreža Air France grupacije slavi prvu godišnjicu baš 8. marta. Ideja o ovoj mreži, pod nazivom Žene budućnosti (Women for Tomorrow – WoTo) potekla je od nekoliko žena u kompaniji koje su želele da stvore mesto za razmenu i razgovore, sastanke, debate, radionice, itd, kako bi promovisale žene u kompaniji i ojačale rodnu raznolikost.\nNa Međunarodni dan žena, 8. marta, zaposleni u Air France-u učestvuju u brojnim manifestacijama širom Francuske ističući na taj način posvećenost kompanije pravima žena širom sveta.Na dobrovoljnoj bazi formirane su i potpuno ženske posade u avionima. Sedam potpuno ženskih posada obavljaće danas letove, sa polascima iz svih krajeva Francuske, na dugim, srednjim i kratkim relacijama. U čekaonicama i biznis salonima, posebna pažnja posvećena je putnicama pa će one danas imati prioritetno ukrcavanje uz prigodne poklone kao što su ruže i čokolade.\n8. martAir FranceAnne Rigail


GRADOVI - Paraćin: Objavljena lokacija „Lidla” - Magazin Pressek\nParaćin: Objavljena lokacija „Lidla”\nBy By foto:pixabay/127071 Sreda, 14. mart 2018.\nPredsednik opštine Paraćin Saša Paunović, objavio je lokaciju na kojoj će se graditi market nemačke kompanije „Lidl” u Paraćinu.\nPaunović je ovu informaciju objavio na svom Fejsbuk profil, zajedno sa još devet poslovnih i proizvodnih objekata koji su u proceduri za dobijanje građevinske dozvole.\nUkupna površina svih deset objekata iznosi nešto više od 15.000 metara kvadratnih, što je po Paunovićevim rečima, skoro polovina proizvodne površine koju je zauzimala nekadašnja štofara.\nOn je dodao da se radi o javno dostupnim podacima koje svako može da proveri na sajtu www.geosrbija.rs.\nNa pitanje kada će „Lidl” otpočeti gradnju marketa Paunović nije mogao da odgovori, jer, kako kaže, to nije pitanje za opštinu. Trenutno je ova kompanija u fazi izdavanja građevinske dozvole i taj proces je strogo definisan propisima.\nKada investitor završi projektnu dokumentaciju, dobiće dozvolu, naveo je prvi čovek Paraćina.\nOn je podsetio da je tih 15.000 kvadratnih metara otprilike jednako površini koju je opština ponudila za hale kompaniji Delfi. Međutim, razlika je što bi se one gradile sa 12 miliona evra iz budžeta opštine, tri miliona evra koji bi bili uloženi u infrastrukturu, sedam hektara besplatnog zemljišta i desetak miliona evra državnih subvencija.\nSa druge strane, novih deset poslovnih i privrednih objekta koji su u fazi dobijanja građevinske dozvole se grade „sami” bez državne i opštinske pomoći. To je ta „mala razlika” između stranih investicija i malih i srednjih preduzeća iz regiona, koju ne vide svi, zaključio je Paunović.


Pčelari iz FBiH traže zaštitu i veću kontrolu nekvalitetnog meda iz uvoza | Bosanski.com\nNaslovna Biznis Pčelari iz FBiH traže zaštitu i veću kontrolu nekvalitetnog meda iz uvoza\nNedostatak zakonske regulative jedan je od većih problema sa kojima se suočavaju pčelari iz Federacije BiH, a pravilnik koji reguliše ovu oblast ima dosta nedostataka.\nRečeno je ovo na danas održanom okruglom stolu o stanju i perspektivama pčelarstva u Federaciji BiH, gdje se govorilo i o Pravilniku o ocjenjivanju meda u FBiH.\n“Neophodno je donošenje novog Pravilnika o ocjenjivanju kvaliteta meda jer je to najbolji način da se zaštitimo od patvorenog meda koji se pojavljuje na tržištu. Mi trenutno imamo oko 182 hiljade registrovanih pčelara, a realno u Federaciji ima oko 350 hiljada pčelara. Godišnja proizvodnja meda je otprilike hiljadu do dvije tona, a toliko i uvezemo, što znači da ima prostora da se ulaže i razvija ova oblast, ukoliko se omoguće pčelarima bolji uslovi, čime bi i veći broj njih registrovao svoj obrt”, kazao nam je Rehad Deljo, predsjednik Saveza pčelara FBiH.\nJoš jedan od problema koje je Deljo istakao je nedovoljna, odnosno loša edukacija i zaštita domaće proizvodnje, a ograničavajući faktor im je i borba protiv zaraznih bolesti, te je istakao kako se ozbiljna pažnja treba posvetiti i oprašivanju.\nDeljo kaže kako su pčelari dobili obećanje da će poticajna politika ove godine biti 101 milion KM, a do sada je to bilo 87 miliona, što je značajno povećanje, te očekuju da bi se u narednom periodu mogao povećati i broj pčelara.\n“U ovoj godini čeka nas mnogo posla, donošenje novog Pravilnika o ocjenjivanju meda, ali i obezbjeđivanje dodatne podrške kojom ćemo podržati rad pčelara. Dva proizvođača imaju licence za izvoz u zemlje EU, a siguran sam da će broj zemalja koje će pokazati interes za domaćim medom iz BiH biti još veći”, kazao je ministar poljoprivrede, vodoprivrede i šumarstva FBiH Šemsudin Dedić.\nprevious BiH je dio novoga tržišta kompanije "Nestle"\nnext Šta će novi zakon o lancu nabavke u Njemačkoj značiti za izvoznike iz BiH


Pocetna - Opcija - Part 1093\nRADMANOVIĆ: SNSD čini ekipa koja zna šta treba raditi i naredne četiri godine\nStranke vladajuće koalicije u Srpskoj i njeni kandidati nadmoćno će pobijediti na oktobarskim izborima, uvjeren je potpredsjednik SNSD-a i delegat u Domu naroda Parlamenta BiH Nebojša Radmanović, koji je nosilac izborne liste te stranke za Parlament BiH. On kaže da je to evidentno, iako...\nZVIZDIĆ SA MERKELOVOM Njemačka kancelarka protiv promjena granica na Balkanu\nNema promjena granica na Zapadnom Balkanu, to se izgleda mora svaki put ponavljati, poručila je u ponedjeljak njemačka kancelarka Angela Merkel nakon sastanka sa predsjedavajućim Savjeta ministara Bosne i Hercegovine, Denisom Zvizdićem. Zvizdić danas boravi u zvaničnoj posjeti Berlinu, a...\nNDP: Ne idemo na konsultacije kod Dodika, bićemo na posebnoj sjednici NSRS\nPredsjednik NDP Dragan Čavić izjavio je da će poslanici opozicije prisustvovati sutrašnjoj posebnoj sjednici NSRS o Srebrenici, ali da neće ići na današnje konsultacije kod Dodika. Čavić je rekao da postoji interes da se razgovara na temu Srebrenice, ali argumentima, a ne...\nAtlantistički narativ o ruskom “kolonijalizmu”\nPIŠE: Slobodan Antonić "Rusija – poslednje kolonijalno carstvo" naslov je članka u časopisu Američki interes (The American Interest), objavljen pre godinu dana (ovde). Ovaj časopis je, inače, jedan od ogranaka uticajnog Nacionalnog interesa (The National Interest), a u njemu je...\nPERSONA NON GRATA Poslanik Đilasove koalicije traži da se Dodiku zabrani ulazak u Srbiju\nPoslanik Pokreta za preokret u Skupštini Srbije Janko Veselinović zatražio je da se predsjedniku Republike Srpske Miloradu Dodiku zabrani ulazak na teritoriju Republike Srbije. Veselinović je predložio da se Dodiku zabrani ulazak u Srbiju i da se proglasi personom non...\nBIHAĆ Održan protest zbog migranata, sada čine 10 odsto gradske populacije\nOko 100 stanovnika Bihaća danas se okupilo na Gradskom trgu kako bi iskazalo nezadovoljstvo zbog migrantske krize koja se mjesecima odvija na području njihovog grada. Građani su poručili da nemaju ništa protiv migranata, ali imaju protiv nadležnih koji, kako su naveli, ne rade ništa...\nBURA U HRVATSKOJ Timovi hitne pomoći bez ljekara, mladić umro na ulici u Zaprešiću\nU Zaprešiću je juče umro mladić star 18 godina nakon napada astme. Mladi život, ugašen zbog nepostojanja liječnika na mjestu događaja, najjasnija je i najružnija opomena da hrvatsko zdravstvo treba korjenite i nužne promjene. Jedva punoljetni čovjek umro je na ulici, a nije bilo...\nIZVJEŠTAJ EVROPSKE KOMISIJE Siva ekonomija čini četvrtinu tokova novca u BiH\nJedna četvrtina ekonomije u BiH nalazi se u sivoj zoni, koja onda dovodi do manjih prihoda za državu i smanjenja radničkih prava, navedeno je u nedavno objavljenom Izvještaju o ekonomskom napretku BiH. Slične konstatacije izrekla je i Evropska komisija u nedavno objavljenom Izvještaju o...\nNOSIOCI LISTA Vujičić i Babalj na čelu trke za mandate u sarajevsko-romanijskoj regiji\nAktuelni poslanici, bh. delegati, načelnici opština, odbornici lokalnih skupština, direktori javnih preduzeća, privatni preduzetnici su na listama političkih partija za Narodnu skupštinu Republike Srpske iz Izborne jedinice 8. Dok iz CIK-a BiH poručuju da će 23-eg avgusta objaviti...\nStrana 1093 od 1415...1090109110921093109410951096...


Sastanak ministra Mektića sa državnim sekretarom MUP-a Njemačke Helmutom Teichmannom\nMinistar sigurnosti Bosne i Hercegovine Dragan Mektić sastao se danas u Beču sa s državnim sekretarom Saveznog ministarstva unutrašnjih poslova Njemačke Helmutom Teichmannom.\nRazgovarano je o migracijskoj situaciji u regiji, s naglaskom na Bosnu i Hercegovinu. Ministar Mektić je upoznao sekretara Teichmanna sa trenutnom situacijom, problemima sa kojima se suočavaju nadležne institucije, istakavši da Ministarstvo sigurnosti BiH u saradnji sa nižim nivoima vlasti nastoji osigurati adekvatan smještaj za migrante pred predstojeću zimu.\nMinistar Mektić je istakao i potrebu jačanja kontrole istočne granice kako bi se smanjio broj ilegalnih ulazaka u BiH. Sekretar Teichmann je najavio pomoć Njemačke vlade Graničnoj policiji BiH, a o konkretnim vidovima saradnje razgovarat će čelni ljudi graničnih policija dvije države.\nTakođer, ministar Mektić uputio je poziv saveznom ministru unutrašnjih poslova Njemačke i državnom sekretaru MUP-a za zvaničnu posjetu Bosni i Hercegovini kako bi se razgovaralo i o drugim vidovima saradnje između BiH i Njemačke.


U saradnji srpske i makedonske policije uhapšena grupa za trgovinu sintetičkom drogom | Beogradske vesti\nU makedonskom gradu Tetovu otkrivena je ilegalna laboratorija za proizvodnju sintetičkih droga, sa pogonom za tabletiranje, a zaplenjeno je i oko 300 kilograma amfetaminskih tableta.\nNa teritoriji Makedonije i Srbije uhapšeni su organizator kriminalne grupe M. Z. (1968) i još sedam državljana Srbije i Makedonije B. Z. (1981), S. K. (1962), A. H. (1964), S. Š. (1977), I. Š. (1965), A. M. (1987) i Z. D. (1962) zbog postojanja osnova sumnje da su počinili krivična dela udruženje radi vršenja krivičnih dela i neovlašćena proizvodnja i stavljanje u promet opojnih droga.\n„Nakon akcije koja je trajala gotovo godinu dana policija je pažljivo pratila sve aktivnosti Milana Zarubice, transport opreme koji se kretao iz Srbije u Makedoniju, kao i iz Makedonije u Srbiju, kao i pravljenje labaratorija koje su služile za pripremu sintetičke droge. U ovoj operaciji pažljivo su praćeni svi saradnici Milana Zarubice, a identifikovani su i potencijalni kupci i zbog toga je akcija toliko trajala, jer smo želeli da obezbedimo kvalitetne i čvrste dokaze za hapšenje pripadnika ove kriminalne grupe“ rekao je ministar Stefanović.\nSrpski ministar policije je pojasnio da je ova zaplena 300 kilograma sintetičke droge, veoma važna i zbog toga što je reč o Kaptagonu, novoj sintetičkoj drogi koja je omiljena i kod ISIS boraca.„Ovo je jedna od operacija zbog koje sam zaista ponosan na rad ljudi iz kriminalističke policije koji su vodili ovu operaciju. Ovo je zajednička akcija koju smo radili zajedno sa makedonskom policijom, koja je na svojoj teritoriji zaplenila jednu veću laboratoriju, a jedna laboratorija je otkrivena i na teritoriji Srbije“ objasnio je Stefanović.\n„Veoma je dobro što je uhapšen Milan Zarubica, jer se on smatra jednim od najvećih kreatora sintetičkih droga, a na ovim prostorima bio je poznat po ovoj delatnosti i ranije. Nama je značajno zato što smo otkrili jednu izuzetno moderno opremljenu laboratoriju i nešto što je moglo da nanese veliko zlo našoj deci“ zaključio je ministar Stefanović.\nKonačno stigao spot od Demi Lovato za hit “Tell Me You Love Me” ( Video)\nFudbaleri Srbije igraće sa Brazilom, Švajcarskom i Kostarikom u grupi E\nPrevious post:Konačno stigao spot od Demi Lovato za hit “Tell Me You Love Me” ( Video)\nNext post:Fudbaleri Srbije igraće sa Brazilom, Švajcarskom i Kostarikom u grupi E


Aplikaciju "Građanska patrola" preuzelo više od 7.500 građana - BIGportal.ba\n18 Maja, 2021 18 Maja, 2021 12556\nMobilnu aplikaciju “Građanska patrola”, koja je namijenjena za prijavu komunalnih problema na području grada Banjaluka preuzelo je više od 7.500 građana, rekli su u Gradskoj upravi.\nKako su istakli, građani su i tokom maja bili aktivni, te su putem aplikacije prijavljivali nepravilnosti na koje su nailazili u gradu i na koje nadležne gradske službe nastoje da reaguju u što kraćem roku.\n“Najviše prijava odnosilo se na neispravnu javnu rasvjetu, održavanje zelenih površina, nepropisno odlaganje otpada, nepropisno parkiranje, oštećenja na putevima i na komunalnoj opremi na dječijim igralištima koja je često na meti nesavjesnih pojedinaca”, kazali su u Gradskoj upravi.\nDodali su ova aplikacija omogućava da građani putem svojih mobilnih telefona na licu mjesta, bilo gdje u gradu i bilo kada, fotografišu problem ili nepravilnost na koju naiđu i o tome, te putem aplikacije, obavijeste gradske službe koje će dalje preduzimati potrebne korake.\n“Građani koji žele povratnu informaciju za probleme koje su prijavili, mogu ih dobiti putem Odsjeka za saradnju sa građanima-Kancelarije za građane, na telefon broj: 051/ 244-471 ili e-mail: gradjani@banjaluka.rs.ba”, naveli su iz Gradskoj uprave.\nOva aplikacija je besplatna i dostupna je putem postojećih platformi Play store i App store.\n“Građanska patrola” je puštena u funkciju 2018. godine s ciljem podizanja efikasnosti komunikacije između građana i gradskih službi, a Gradskoj upravi Banjaluka je donirala firma “DVC solutions”.\nEksplicitna verzija “Niskih strasti”: Šeron Stoun nemoćna\n“Bal na vodi”: Zvezdina proslava šampionske titule\nRatko 18 Maja, 2021 at 10:13 pm\nPoslao sam na desetine prijava i niko i nikad nije reagovao na moje prije i ako se nisu odnosile na isti problem!\nTakođe, da stvarno žele da aplikacija ima neku funkciju onda bi i na naše prijave stizao bar neki odgovor, bar neko obrazloženje kako će da riješe probleme ili ako neće da ga riješe onda zašto to nije moguće!


Grijanje & temperiranje\nSistemi odvodnje & drenaže\nTemperiranje asfaltnih površina\nTemperiranje betonskih površina\nGrijanje skretnica i željezničkih perona\nSpriječavanje nastanka leda i zadržavanje snijega uz pomoć toplote iz prirode\nPoseban zahtjev u odnosu na saobraćajne površine, kao što su ulice, mostovi, željeznički peroni ili skretnice je spriječavanje nastanka leda i zadržavanje snijega tokom zime. Ispunjenje ovog zahtjeva omogućeno je primjenom REHAU sistema za temperiranje spoljašnjih površina, koji se zasniva na korištenju geotermalnih izvora energije.\nPrednosti tokom zime:\n- smanjenje rizika od nezgoda\n- unaprijeđivanje sigurnosti na površinama koje su podložne zaleđivanju\n- bez troškova za so, mašine za čišćenje snijega i radnu snagu\n- nema potrebe za primjenu soli, odnosno znatno redukovanja upotreba\n- zbog automatizovane regulacije nema potrebe za angažovanjem radne snage\nPrednosti tokom ljeta:\n- povećanje dugovječnosti saobraćajnih završnih slojeva\n- brža regeneracija tla zbog akumulacije sunčeve energije\n- dopunsko snabdijevanje energijom postojećih infrastrukuta\n- smanjenje nastanka kolotraga\n- redukcija akvaplaninga\nPrimjena sistema za temperiranje spoljašnjih površina i korištenje obnovljivih izvora energije dovodi do značajne redukcije CO2-emisije, opterećenja životne okoline i oštećenja uslijed korištenja soli.\nNa kritičnim saobračajnim površinama treba spriječiti nastanak leda i zadržavanje snijega tokom zime kako bi se obezbijedila maksimalna sigurnost. Ovo se omogućava ugradnjom kolektorskih cijevi, koje su priključene na obnovljivi izvor energije. Medijum za prenos toplotne energije cirkuliše u jednom sistemu, koji se sastoji od kolektorske cijevi, cirkulacione pumpe i geotermalne sonde ili neko drugo postrojenje za dobijanje geotermalne energije. Tokom zime toplota tla se transportuje u površinski sloj čime se spriječava nastanak leda i zadržavanje snijega. Ukoliko je za ovakva postrojenja neophodna dodatna energija ista se može obezbijediti putem toplotne pumpe u kombinaciji sa geotermalnim izvorom energije. Tokom ljeta kolektorske cijevi apsorbuju toplotu iz saobraćajnih površina, koju putem geosonda prenose u tlo. Ova toplotna energija dovodi do brže regeneracije okolnog zemljišta. Zbog hlađenja saobraćajnih površina one su otpornije na stvaranje kolotraga i samim tim dugovječnije.\n- željeznički peroni\n- parking površine\n- prilazi bolnicama i vatrogasnim stanicama\n- utovarne rampe\n- tuneli, ulaz/izlaz\n- aerodrom: pista, terminali\nEfikasan, siguran i fleksibilan način snabdijevanje toplotnom energijom za grijanje\nGrijanje skretnica - saobraćajna bezbijednost putnika i planski red vožnje\nSistem primjenjuje toplotni izvor koji nema emisiju CO2 u kombinaciji sa toplotnom pumpom, u svrhu zaštite od ...\nDobivanje energije najboljeg kvaliteta iz dubine


Stiže nova Xbox konzola\nMicrosoft je zvanično predstavio budući izgled nove Xbox konzole, koja će se (verovatno) zvati Series X.\nPosle skoro godinu dana 'tizera', sledeća generacija Xboxa je u suštini PC računar - i to kakav. X konzola će imati RDNA arhitekturu iz AMDa, i mogućnost za igranje u 4K/60fps rezoluciji. Koristiće najnoviju GDDR6 memoriju kao i Ray tracing, u igrama koje ga koriste.\nKonzola će imati NVMe solid state disk, koji bi trebalo da značajno ubrza učitavanje igara. Series X će direktno podržavati sve igre sa svih prethodnih generacija Xboxa.


Prijedor podržao "Mrvice": Zgrada Gradske uprave osvijetljena ljubičastom bojom - Insajder.in\nPrijedor podržao “Mrvice”: Zgrada Gradske uprave osvijetljena ljubičastom bojom\nGrad Prijedor se večeras pridružio obilježavanju 17. novembra – Svjetskog dana prijevremeno rođene djece i tim povodom zgrada Gradske uprave Prijedor osvijetljena je ljubičastom bojom, koja je zaštitni znak malih heroja.\nZamjenik gradonačelnika Prijedora, Žarko Kovačević, u prethodnom periodu uspostavio je saradnju sa Udruženjem roditelja prijevremeno rođene djece „Mrvice“ koje je jedino u Republici Srpskoj i na ovaj način Grad na Sani im želi pružiti svoju podršku.\n– Misija ovog udruženja je krajnje humana jer ima za cilj da pomogne što kvalitetniji život prijevremeno rođenih beba, tako što njihovim porodicama pruža podršku, informacije i pomoć koja im je potrebna. Udruženje svoje djelovanje usmjerava na podizanje svijesti u javnosti o problemima prijevremenog rođenja, kao i na poboljšanje uslova liječenja prijevremeno rođene djece – navedeno je u saopštenju Gradske uprave.\nDodaju da će se povodom obilježavanja „ljubičastog novembra“, u Galeriji „Sreten Stojanović“ u Prijedoru, u periodu od 22-24.novembra u čast „mrvica“ održati izložba fotografija dječijeg fotografa Lenke Keleman „Mrvice od rođenja i borbe za život do odraslih ljudi“.\n# Gradska uprava Prijedor# Prijedor# Žarko Kovačević\nPrethodna vijest\tĐukanović o optužbama o sumnjivim isplatama: Kompletan falsifikat, rado ću se odazvati pozivu tužilaštva\nSljedeća vijest\tPandemija povećala konzumaciju alkohola


Otvorena prva Digitalna farma na Balkanu | EurActiv Srbija\nOtvorena prva Digitalna farma na Balkanu\nPrva "digitalna farma" na Balkanu, koja će poljoprivrednicima omogućiti da besplatno i neposredno uče šta im pružaju digitalizacija i druga nova tehnologija, otvorena je 20. marta u Krivaji kod Bačke Topole. Cilj "Digitalne farme" je efikasnija proizvodnja uz primenu najsavremenije tehnologije. Autor "Digitalne farme" je novosadski Institut BioSense.\nPremijerka Srbije Ana Brnabić je kazala na otvaranju u Krivaji da je Kancelarija Vlade Srbije za IT i e-upravu, u saradnji s Ministarstvom poljoprivede, svim domaćim registrovanim poljoprivrednim gazdinstvima poslala informacije i SMS-poruke o tome da je Srbija dobila prvu "digitalnu farmu" i kakve koristi oni mogu imati od takvog načina upravljanja.\nPoljoprivrednici mogu da jednom mesečno, organizovanim besplatnim prevozom dođu na "Digitalnu farmu" u Krivaji i vide kako se i šta se radi uz novu tehnologiju poljoprivrede, i besplatno dobiju i IT obuku.\nNa "Digitalnoj farmi", na parceli Poljoprivrednog dobra "Krivaja", postoji fizički i "virtuelni" deo, gde su savremena mehanizacija, senzori, sonde, dronovi, "pametni roboti".\nPoljoprivrednici će na Ditalnoj farmi čiji je autor novosadski Institut BioSense moći da nauče kako da unaprede proizvodnju - od pripreme zemljišta, planiranja setve, navodnjavanja, ishrane i zaštite bilja, sve do žetve.\nKoristeći "sondu za elektromangetsku provdljivost zemljišta" poljoprivrednici mogu da tačno utvrde gde je potrebna gušća ili ređa setva, da li je potrebno đubrenje i navodnjavanje i u kojoj meri.\nTi podaci se unose u platformu AgroSens gde se izračunava količina semena, vrsta i količina đubriva, čime su prinosi bolji, uz uštedu.\nU virtuelnom delu "Digitalne farme" može da se prati stanja useva i da se planiraju poljoprivredne aktivnosti uz pomoć mobilnog telefona ili računara, na osnovu podataka koje prikupljaju roboti.\nBrnabić je podsetila da bi ove godine trebalo da počne izgradnja nove zgrade novosadskog Instituta BioSense koji bi trebalo da postane Evropski centar za naučnu izvrsnost i napredne tehnologije u poljoprivredi.\nIzgradnju tog centra od 28 miliona evra, po pola će finansirati Vlada Srbije i EU.\n"Digitalna farma" je dostupna i inostranim poljoprivrednim preduzećima, naučnicima i početničkim preduzećima - "start-apovima", da bi se zajedno radilo na inovacijama za bolje prinose u poljoprivredi.\nDirektor preduzeća "Krivaja" Ištvan Harmati rekao je da će se nove tehnologije u pojoprivredi primenjivati na više od 2.000 hektara i naveo da je digitalna farma dokaz da je aktuelna svetska tehnološka revolucija u poljoprivredi našla put i do Srbije.\nCrnojević je najavio da je plan BioSensa da nakon te digitalne farme, slične farme ali za voćarstvo, povrtarstvo i organsku porizvodnju budu podizane i u drugim delovima Srbije.\nOn je podsetio da je u oktobru prošle godine instalirana digitalna platforma za pojoprivrednike - Agrosens i da do sada ima 5.000 korisnika.\n: U novembru zeleno svetlo Srbiji za novac EU za poljoprivredu\n: Objavljen prvi poziv za IPARD fondove


Degenek najavljuje spektakularan revanš u Beogradu - Sportske novosti\nNaslovna Fudbal Novosti Fudbal Degenek najavljuje spektakularan revanš u Beogradu\nDegenek najavljuje spektakularan revanš u Beogradu\nCrvena Zvezda je remizirala u Bernu 2:2 i ima jako dobar rezultat pred revanš na stadionu Rajko Mitić za 6 dana.\nOpet je jedan od najboljih u crveno – belom dresu bio reprezentativac Australije, Miloš Degenek. Strelac izjednačujućeg gola (1:1), Miloš Degenek je kako prenosi B92 posle meča izjavio da će Bože zdravlja, sve da gori na Marakani:\nBila je ovo teška utakmica, sa mnogo kvaliteta i sa njihove i sa naše strane. Mislim da sada možemo da naučimo dosta o njihovoj igri, pred revanš. Mislim da sudija ne bi svirao penal da nije bilo VAR. Ali to je savremeni fudbal, nemam ništa protiv toga. Tek je poluvreme, a u Beogradu će, bože zdravlja, sve da gori i da prođemo dalje. Očekujem punu Marakanu, pa i na krov da se popnu navijači\nPrethodni tekstTiket dana – 22. avgust 2019.\nSledeći tekstĐoković i Osaka prvi nosioci na US Openu


BalkanMagazin :: Rekordni broj zaraženih na svetu - oko 383 hiljade za jedan dan\nponedeljak, 12. oktobar 2020 00:00\nPrema broju stanovnika, u Evropi najveći prirast obolelih imaju Češka, Holandija, Poljska, Slovačka i Austrija\n(Vozilo hitne pomoći dovozi ženu u bolnicu Vikof (Wyckoff Hospital) u Njujorku)\nTokom subote na celom svetu registrovano je novazaraženih od koronavirusa oko 383 hiljada ljudi – što je, kako javlja Rojters, rekord od početka epidemije. U Evropi je proteklih dana rekord obaran tri put za redom, a u suboti je zabeleženo oko 123 hiljade novih slučajeva zaraze.\nPrema podacima Svetske zdravstvene organizacije, brzina širenja zaraze se, posle letnjeg povlačenja, opet ubrzava pa se globalni dnevni prirast zaraženih približava cifri od 400 hiljada.\nNajveći "doprinos" globalnom rastu zaraženih imaju Indija, Sjedinjene Države, Meksiko i Brazil. U Evropi u apsolutnim brojevima najveći broj novozaraženih imaju Francuska, Britanija, Španija i Rusija. No, gledano prema broju stanovnika, najveći prirast imaju Češka, Holandija, Poljska, Slovačka i Austrija.


on: 04. новембра 2015 In: INFOCENTAR, Stanje na putevima\nU Republici Srpskoj i Federaciji BiH saobraćaj se na većini pravaca odvija redovno uz mjestimično smanjenu vidljivost u jutarnjim časovima, a u usjecima i pored kamenih kosina mogući su odroni.\nNarednih 60 dana saobraćaj će biti potpuno obustavljen na dionici magistralnog puta Kostajnica-Kozarska Dubica jedan zbog izgradnje pločastog propusta, a u funkciji će biti novoizgrađena obilaznica u neposrednoj blizini, saopšteno je Auto-moto saveza Republike Srpske.\nNa dionici magistralnog puta Karanovac – Crna Rijeka, u mjestu Bočac, zbog radova na izgradnji obilaznice saobraćaj se odvija naizmjenično, jednom kolovoznom trakom.\nNa ovom magistralnom pravcu, na lokalitetu Hidroelektrane „Bočac dva“, do 30. novembra produženi su radovi miniranja terena zbog čega su u toku dana aktivne obustave saobraćaja od 11.00 do 11.30 i od 13.30 do 14.00 časova.\nDo 5. novembra biće izmijenjen režim saobraćaja na dionici magistralnog puta granica BiH/Hrvatska /Novi Grad/ – Novi Grad jedan, pa se saobraćaj na mjestu izvođenja radova odvija jednom kolovoznom trakom od 7.00 do 18.00 časova.\nProduženi su radovi na rekonstrukciji i sanaciji vodovodne i kanalizacione mreže na dionici magistralnog puta Čelinac-Kotor Varoš, na području opštine Kotor Varoš, pa se saobraćaj odvija jednom kolovozonom trakom od 7.00 do 18.00 časova.\nOd 7.00 do 18.00 časova saobraćaj će se, takođe, odvijati jednom trakom na ovoj dionici magistralnog puta na području opštine Čelinac, zbog izgradnje oborinske kanalizacije.\nNa dionici magistralnog puta Drinjača-Konjević Polje, lokalitet Caljevići-Pušine, zbog deminiranja terena aktivne su polučasovne obustave saobraćaja od 8.00 do 15.00 časova.\nNa dionici magistralnog puta Brodsko Polje-entitetska granica /Brusnica/, u naselju Liješće, lokalitet Šikare, zbog deminiranja terena na snazi su polučasovne obustave saobraćaja od 8.00 do 16.00 časova, uz petnaestominutno propuštanje vozila.\nZbog deminerskih radova pored magistralnog puta Semizovac-Srednje, u mjestu Garež, od 8.00 do 15.00 časova aktuelne su povremene polučasovne obustave saobraćaja.\nNa dionici regionalnog puta Šamac jedan-Grebnice, lokalitet Tišina, zbog deminiranja terena od 8.00 do 16.00 časova aktivne su povremene polučasovne obustave saobraćaja, osim u dane vikenda i praznika.\nNa lokalnom putu u mjestu Makljenovac, lokalitet Razbjenjak-Putnikovo Brdo, na području grada Doboja, zbog deminiranja terena biće na snazi povreme polučasovne obustave saobraćaja u vremenu od 8.00 do 16.00 časova.\nNa dionici magistralnog puta Gornja Vijaka jedan-Derventa aktivne su izmjene režima saobraćaja radi obezbjeđivanja prostora za mehanizaciju koja je angažovana na sanaciji mosta preko rijeke Ukrine u mjestu Donji Detlak.\nU toku je prva faza izgradnje saobraćajnice i mosta preko rijeke Ukrine u Dragalovcima, zbog čega je izmijenjen režim saobraćaja na regionalnom putu Prnjavor-Doboj, dionica Gornja Vijaka dva-Razboj, u mjestu Dragalovci, a povremene potpune obustave saobraćaja od najviše 45 minuta sprovodiće se u periodima smanjenog intenziteta saobraćaja.\nZbog izlaska na teren građevinskih mašina i vozila angažovanih na izgradnji auto-puta Banjaluka-Doboj, na dionicama Šešlije-Johovac i Johovac-Rudanka izmijenjen je režim saobraćaja i to tako da će povremene petnaestominutne obustave saobraćaja biti aktivne svaki puni čas, radnim danima i subotom od 7.00 do 17.00, a nedjeljom od 7.00 do 13.00 časova.\nZbog izlaska na teren vozila i građevinskih mašina koje su angažovane na izgradnji auto-puta Banjaluka-Doboj, od 7.00 do 19.00 časova izmijenjen je režim saobraćaja na dionici magistralnog puta Klašnice jedan-Prnjavor, naseobina Lišnja.\nNa dionici regionalnog puta Gornja Vijaka jedan-Gornja Vijaka dva privremeno će biti preusmjeren saobraćaj na novoizgrađenu saobraćajnicu, zbog radova na izgradnji vijadukta na auto-putu Banjaluka-Doboj, dionica Prnjavor-Doboj.\nNa dionici regionalnog puta Kotor Varoš-Mitrovići zbog izvođenja radova na rekonstrukciji i sanaciji gradske vodovodne mreže i proširenja kanalizacione mreže, saobraćaj se odvija naizmjenično jednom kolovoznom trakom.\nNa dionicma regionalnih puteva Ukrina-Gornja Vijaka i Karanovac-Mitrovići na mjestu klizišta saobraćaj se odvija jednom saobraćajnom trakom.\nZbog većeg odrona na magistralnom putu Jablanica-Prozor na snazi je potpuna obustava saobraćaja.\nPovodom održavanja zajedničke sjednice Savjeta ministara BiH i Vlade Srbije do 17.00 časova na snazi je zabrana prevoza eksplozivnih materija i zapaljivih tečnosti na području Kantona Sarajevo.\nAuto-moto savez Republike Srpske do 27. novembra sprovodiće veliku preventivnu kampanju besplatne kontrole ispravnosti uređaja na motornim vozilima i njihove pripremljenosti za vožnju u zimskim uslovima pod nazivom „Bezbjedna vožnja u zimskim uslovima 2015“, koju je realizuje u okviru „Decenije akcije za bezbjednost saobraćaja na putevima“. Ispravnost vozila zainteresovani mogu provjeriti danas od 9.00 do 15.00 časova u krugu Auto-moto društva „Krajina“ u banjalučkom naselju Lazarevo.\nOznake: stanje naputevima


RTCG - Radio Televizija Crne Gore - Nacionalni javni servis :: Korona virus - Crna Gora :: DF: Brajović da reaguje\nMEDOJEVIĆI U KARANTINU 29. 03. 2020. 17:47 >> 17:50 8\nMEDOJEVIĆI U KARANTINU\nOdnos državnih organa prema porodici poslanika Nebojše Medojevića je nekorektan i predstavlja klasičnu zloupotrebu trenutne situacije, saopštili su iz Demokratskog fronta.\nSlužbenici policije i inspekcije su u subotu, zbog kršenja samoizolacije, krivično procesuirali i sproveli u karantin predsjednika Pokreta za promjene Nebojšu Medojevića i njegovu suprugu Marinu.\nIz DF-su uputili pismo predsjedniku Skupštine Ivanu Brajoviću, u kojem su ga pozvali da reaguje povodom te situacije.\n“Poznato vam je da smo više puta javno saopštili da podržavamo preduzete mjere nadležnih organa. Istovremeno smo izražavali sumnju i zabrinutost da ne dođe do zloupotrebe trenutnog stanja i da se preduzetim mjerama ne pređe na teren kršenja ljudskih prava i ustavom garantovanih sloboda”, navodi se u pismu DF-a.\nOni su rekli da je postupanje određenih državnih organa samo potvrdilo njihove sumnje i zabrinutost zbog pokušaja zloupotrebe trenutne situacije, “imajući u vidu i činjenicu da u Crnoj Gori nije uvedeno vanredno stanje”.\n“U vremenu kada nam je solidarnost prijeko potrebna i kada posebno moramo da vodimo računa da se ne zloupotrebljava teško stanje, izazvano epidemijom koronavirusa, odnos državnih organa prema porodici Medojevića je veoma nekorektan i predstavlja klasičnu zloupotrebu trenutne situacije”,kazali su iz DF-a.\nOni su naveli da je razlog privođenja u karantin bio izlazak njegove supruge Marine Medojević ispred ulaza zgrade u kojoj živi, kako bi, u svojstvu predsjednice Humanitarne organizacije Banke hrane, dala kratku izjavu Televiziji Vijesti.\nIz DF-a su dodali da su novinari Televizije Vijesti tom prilikom bili propisno zaštićeni.\n“Marina nije imala fizički kontakt ni sa jednom drugom osobom, pa se morate saglasiti, Predsjedniče Skupštine, da ova retroaktivna reakcija i akcija inspekcije i policije, predstavljaju grubu zloupotrebu uvedenih mjera od pojedinih institucija na štetu porodice narodnog predstavnika”, kaže se u pismu.\nPrema njihovim riječima, to je posebno izraženo, ako se ima u vidu da Medojević nije nijednom napuštao mjesto boravka, “do trenutka kada su inspekcija i policija došli po njegovu suprugu da je vode u karantin”.\n“Učinio je ono što bi uradio svaki suprug, a posebno svjestan činjenice da se Marini ovo dešava prvenstveno jer je njegova supruga”, navodi se u pismu.\nOni su naveli da takve aktivnosti ne doprinose borbi protiv epidemije, već da Medojevića i njegovu suprugu izlažu riziku da i oni budu zaraženi.\n“Iz samoizolacije su Medojevići, koji nemaju nikakvih zdravstvenih problema i bilo kakvih simptoma, odvedeni u karantin, gdje se već nalazi preko stotinu osoba za koje se ne zna u kakvom su zdravstvenom stanju, i samim tim su izloženi većem riziku da budu inficirani”, kaže se u pismu.\nPrema njihovim riječima, o besmislu takvih aktivnosti govori i pretpostavljena situacija, da bi osobi koja bi u karantinu bila pozitivna na COVID-19 i imala blažu kliničku sliku, bila određena kućna samoizolacija i napustila bi karantin.\n“Uzimajući u obzir i prethodne nezakonite i neustavne aktivnosti od državnih organa protiv Nebojše Medojevića, očekujemo od vas da reagujete i utičete da se ne zloupotrebljava trenutna situacija”, poručuju iz DF-a.


Stipendije za sedmoro najboljih – Mladi Nikšića\nStipendije za sedmoro najboljih\nJednogodišnje stipendije za sedmoro najboljih studenata Tehničkih fakulteta i Ekonomskog fakulteta Univerziteta Crne Gore uručio je danas ministar održivog razvoja i turizma Pavle Radulović na osnovu konkursa koji je raspisalo Javno preduzeće „Regionalni vodovod Crnogorsko primorje”, prenosi Antena M.\nVeć drugu godinu Regionalni vodovod raspisuje konkurs za dodjelu stipendija od po 200 eura na mjesečnom nivou najboljim studentima sa ciljem ulaganja u znanje i pružanja konkretne podrške najkvalitetnijim studentima, intelektualcima i budućim akademskim građanima koji će svoja znanja usmjeriti ka daljem unaprjeđenju kulturnog, intelektualnog i ekonomskog ambijenta u državi.\n„Zadovoljstvo mi je što je Regionalni vodovod nastavio sa stipendiranjem najboljih studenata Univerziteta Crne Gore. Naše ministarstvo u kontinuitetu ističe da nema vizije razvoja koja se ne oslanja na jačanje kadrovskih kapaciteta. Stoga, poručio bih mladim ljudima, uz čestitke na dosadašnjem uspjehu i osvojenim stipendijama, da nastave sa sticanjem novih znanja i vještina, te da samo kroz cjeloživotno učenje i ulaganje u sebe mogu obezbijediti sigurnu i perspektivnu budućnost. Konstantno ulažući u svoje obrazovanje i dodatno razvijajući stečene vještine, doprinosite, ne samo ličnom razvoju, već i sveukupnom društvenom progresu i uspjehu organizacija u kojima ćete primjenjivati svoja znanja i vještine nakon završetka studija. U tom pravcu, najbolji studenti će uvijek imati podršku Vlade Crne Gore i Ministarstva održivog razvoja i turizma“, rekao je ministar Radulović.\nDirektor Regionalnog vodovoda Goran Jevrić rekao je da je ovo samo jedan od koraka usmjerenih na kadrovsko jačanje kompanije.\n“Nadamo se da će i drugi privredni subjekti u Crnoj Gori pomoći uspješnim mladim studentima koji zaista zaslužuju pažnju. Kao kuriozitet ističem da su ove godine ponovo dobili stipendije neki od studenata kojima su iste dodijeljene i prošle godine, što samo govori da se zaista radi o najboljim studentima kao i da su naša pravila za dodjeljivanje stipendija jasna i transparentna. Ono što takođe želim da najavim jeste to da ćemo do Nove godine raspisati konkurs za angažovanje do 10 lica, sa ili bez prethodnog radnog iskustva, ali sa fakultetskim obrazovanjem, koja će se baviti aktivnostima u oblasti razvojnih projekata Regionalnog vodovoda – od fabrike vode do početka građenja druge faze regionalnog vodovodnog sistema, jer, samo uz jačanje kadrovskih kapaciteta, možemo očekivati uspješnu realizaciju tih razvojnih projekata“, rekao je on.\nNikšićanke nadigrale ŽRK Podgorica i ŽRK Budvanska rivijera\nHumanitarnom večerom pomogli liječenje Sofije Šušić


U Španiji otkrivena pošiljka za DAEŠ dovoljna da se opremi vojska - 04.03.2016, Sputnik Srbija\nU Španiji otkrivena pošiljka za DAEŠ dovoljna da se opremi vojska\nZbog blizine sa Afrikom, Španija je među prvih pet zemalja Evropske unije u kojima se regrutuju džihadisti. 04.03.2016, Sputnik Srbija\n22:10 04.03.2016 (Osveženo: 22:32 04.03.2016)\n© Foto : Ministarstvo inostranih poslova ŠpanijeU Španiji otkrivena pošiljka za DAEŠ dovoljna da se opremi vojska\n© Foto : Ministarstvo inostranih poslova Španije\nZbog blizine sa Afrikom, Španija je među prvih pet zemalja Evropske unije u kojima se regrutuju džihadisti.\nŠpanska policija je zaplenila oko 20.000 vojnih uniformi koje su bile namenjene džihadističkim organizacijama u Siriji. Visens Batalja, novinar španske redakcije Evronjuza, kaže za Sputnjik da je ovo prvi put da se presretne ovako velika količina logističkog materijala.\n„Otkriveno je dovoljno materijala da se opremi vojska. Pronađene su ne samo vojne uniforme, već i oružje, elektronski uređaji i materijal za pravljenje bombi. To znači da Španija nije samo platforma za slanje ljudi u Siriju, već i za doturanje ratne opreme“, kaže Batalja.\nVojna oprema je pronađena u kontejnerima koji su stigli brodovima u španske luke na mediteranskoj obali, Valensija i Algesiras. Sakrivena je u pošiljci islamske nevladine organizacije koja je predstavljena kao humanitarna pomoć Siriji. „Pomoć“ je finansirana preko paralelnog sistema poznatog kao „havala“, koji su ustanovile islamske organizacije. Ovaj neformalni sistem je teško pratiti jer ne ide preko banaka.\nBatalja kaže da je zbog blizine sa Afrikom Španija među prvih pet zemalja Evropske unije u kojima se regrutuju borci za Siriju.\n„U španskim enklavama u Maroku su česta hapšenja salafista koji regrutuju borce DAEŠ-a. Pripadnici organizacije koja je razotkrivena su regrutovali i žene kako bi ih poslali u Siriju da se udaju za džihadiste“, objašnjava španski novinar.\nŠpanija je bila meta atentata 2004. godine kada su članovi Al Kaide postavili bombe u metrou u Madridu. Tada je uz američku vojsku učestvovala u vojnim operacijama u Iraku. Danas nije na prvoj liniji, poput Francuske i Belgije, ali nije zaklonjena od udara DAEŠ-a, čiji su napadi nepredvidljivi.


BalkanMagazin :: RUDARIMA ZLATNA MEDALJA ZA DAN DRŽAVNOSTI\nRUDARIMA ZLATNA MEDALJA ZA DAN DRŽAVNOSTI\nčetvrtak, 16. februar 2012 16:52\nZlatnom medaljom za zasluge zbog naročitog zalaganja u održavanju energetskog sistema i stabilnog snabdevanja naših termoelektrana tokom vanredne situacije odlikovani radnici RB „Kolubara“\nPovodom Dana državnosti, nacionalnog praznika Republike Srbije, predsednik Srbije Boris Tadić odlikovao je 17 zaslužnih pojedinaca i institucija. Visoka državna priznanja uručena su juče u Narodnoj Skupštini na svečanosti povodom nacionalnog praznika Srbije.\nMeđu nosiocima najvećih državnih odličja su i radnici Rudarskog basena „Kolubara“ kojima je pripala zlatna medalja za zasluge, zbog naročitog zalaganja u održavanju energetskog sistema i stabilnog snabdevanja naših termoelektrana tokom vanredne situacije u kojoj su rudari pokazali natčovečanske napore radeći u ekstremno niskim temperaturama. Medalju je u ime radnika RB „Kolubara“ primio Miodrag Ranković, predsednik Sindikalne organizacije privrednog društva koje zapošljava oko 10.000 radnika.\nSvečanoj akademiji u Narodnoj skupštini prisustvovali su predstavnici RB „Kolubara“ na čelu sa direktorom Nebojšom Ćeranom.\nSvi ugljeni sistemi na površinskim kopovima RB „Kolubara“ isporučuju tražene količine uglja za termoelektrane, dajući svoj puni doprinos energetskoj stabilnosti zemlje i doprinoseći pouzadnom snabdevanju električnom energijom.


Press Online :: Beograd :: Zabranjen ulazak automobila na groblja za Zadušnice\nZabranjen ulazak automobila na groblja za Zadušnice\nUlazak automobila na groblja neće biti dozvoljen za Zadušnice, u subotu 10. februara, te iz JKP "Pogrebne usluge" apeluju na građane da za dolazak na groblje koriste gradski prevoz.\nNa svim grobljima od 7.00 do 15.00 neće biti dozvoljen ulazak automobila, već će kapije biti otvorene od 15.00 do 18.00, dok je na Novom, Zemunskom i Topčiderskom groblju na snazi potpuna zabrana.\nNarednog dana biće otvorene kapije za ulaz motornih vozila od 7.00 do 18.00, osim na Novom groblju, Zemunskom i Topčiderskom groblju.\nZa posetioce koji se teže kreću i starije sugrađane, na najvećim gradskim grobljima: Lešću, Orlovači i groblju Nova Bežanija, obezbeđena su tri komforna minibus vozila sa klimatizacijom, koji će ih besplatno prevoziti, poručili su iz JKP "Pogrebne usluge".\nOrganizovani prevoz će saobraćati u određenim intervalima, u periodu od 7.00 do 17.00, od ulazne kapije do najudaljenijih parcela.\nOsim specijalnih minibus vozila, na Zadušnice, posetiocima će na usluzi biti i službeni automobili preduzeća, sa karakterističnom bordo bojom i logotipom JKP "Pogrebne usluge".\nIz ovog preduzeća apeluju na građane da se prilikom posete grobnim mestima ne naslanjaju na spomenike jer su mnogi dotrajali i nestabilni, te da je na groblju zabranjen pristup deci mlađoj od 10 godina bez pratnje odraslog lica.


Dvanaest nepoznatih pisama Miloša Crnjanskog u "Adligatu" - Dnevnik\nDvanaest nepoznatih pisama Miloša Crnjanskog u "Adligatu"\nBEOGRAD: Udruženje za kulturu, umetnost i međunarodnu saradnju "Adligat", u okviru kojeg su otvoreni Muzej srpske književnosti i Muzej knjige i putovanja, dobilo je 12 do sada nepoznatih pisama Miloša Crnjanskog Gvidi Tartalji, kao i devet prepisa Tartaljinih odgovora Crnjanskom.\nKnjiževnik Gvido Tartalja bio je urednik knjiga Miloša Crnjanskog koje je objavila "Prosveta".\nPisma su najvećim delom iz 1958. godine i tiču se objavljivanja novih dela, u njima se pretresaju lektorska i redaktorska pitanja, a sačuvane su i originalne koverte u kojima su stigla iz Londona.\nIako su pisma poslovnog karaktera, iz njihovog sadržaja povremeno provejava bliskost i strah od eventualnih cenzora.\nNa više mesta Tartalja upozorava da mu ne stižu sva pisma, a Crnjanski na njegove nagovore da se vrati u Jugoslaviju kaže: "Prema tonu Vaših pisama, mislim da Vi nemate pojma o tome kako ja živim. I bolje. The rest is silence".\nNa to se nadovezuje Tartaljina beleška: "Ni onda, ni docnije, nikada nisam, s obzirom na ono što je posle usledilo, objasnio sebi pravi smisao tih njegovih reči".\nSin Gvide Tartalje, poznati i omiljeni profesor književnosti na Filološkom fakultetu, Ivo Tartalja, jedan je od osnivača i donatora Udruženja "Adligat".\nInspiraciju da pokloni ova pisma dobio je posle čitanja knjige "U srcu Sumatre" Viktora Lazića, koja je nastala tako što je predsednik "Adligata", tada student, oduševljen poezijom Crnjanskog, iznenada i bez plana otputovao u Indoneziju, u prtljagu noseći jedino zbirku "Lirika Itake".\nŽeleo je da, na neki način, svog omiljenog pesnika koji nikada nije bio na Sumatri, "provede" ovim ostrvom i oživi sumatraizam na delu, a Tartalja je na divan način nagradio Lazićevu ljubav i privrženost velikom pesniku.\nUdruženje "Adligat" od ovog meseca izdaje časopis "Srbija među knjigama" koji će postojati u elektronskom i štampanom izdanju.\nČasopis će detaljno opisivati značajne materijale i priče koje uz njih dolaze, kao i intervjue sa donatorima, kako bi što više informacija o kulturnom blagu koje ova institucija poseduje ostalo sačuvano od zaborava.


Održan 20. Karate Kup Srbije, pregršt medalja za "Sirmium" - Ozon Media\nOdržan 20. Karate Kup Srbije, pregršt medalja za „Sirmium“\nSremska Mitrovica – U nedelju, 8. decembra u Poslovno sportskom centu „Pinki“ u Sremskoj Mitrovici održan je 20. Karate Kup Srbije.\nU prepunoj sportskoj hali okupili su se najuspešniji karate takmičari iz Srbije, svih uzrasnih kategorija, od poletaraca do seniora, iz 18 klubova, sa ukupno 285 takmičara. Na takmičenju su gostovali takmičari karate reprezentacije Mađarske. Takmičenje je otvorio, prikladnim govorom, gradonačelnik Sremske Mitrovice, Vladimir Sanader i predsednik Karate Unije Srbije, profesor Dušan Dačić.\nU ime domaćina, Karate kluba „Sirmium“, pozdravnu reč uputio je šef stručnog štaba i podpredsednik Karate unije Srbije, Stanislav Raković. Himnu Srbije „Bože pravde“, otpevala je Aleksandra Saška Padrov, profesor solo pevanja. U veličanstvenom nastupu svih takmičara, najzapaženiji su bili upravo takmičari iz Karate kluba „Sirmium“, koji su prikazali do savršenstva uvežbane karate tehnike u katama i borbama.\nNakon završetka takmičenja, u generalnom plasmanu, prvo mesto je ubedljivo osvojio „Sirmium“ koji je nagrađen veoma vrednim peharom, drugo mesto osvojio je Karate klub „Budo“ iz Novog Sada, a treće plasirani je bio Karate klub „Yo Karate Do“, takođe iz Novog Sada.\nZa najuspešnijeg takmičara proglašen je Miloš Nešković, sa osvijenih 10 medalja, od kojih su 8 zlatnih i 2 srebrne medalje, a za najuspešniju takmičarku je proglašena Anastasija Pavlešin sa osvojenih 9 zlatnih medalja.\n„Sirmium“ je osvojio 111 medalja, od toga 59 zlatnih, 27 srebrnih i 25 bronzanih medalja, spisak bi bio veoma dugačak.\n„Uz veliku zahvalnost našim takmičarima, njihovim roditeljima, trenerima i svim ljudima dobre volje, koji su pomogli da se održi ovo značajno takmičenje, završavamo takmičarsku sezonu za 2018. godinu i počinjemo pripreme za organizaciju proslave 45 godina Karate kluba „Sirmium“, koji je počeo sa svojim radom februara davne 1974. godine“, rekao je nakon takmičenja Stanislav Raković, trener „Sirmiuma“.


Tema: JEDANAEST GODINA DEJTONSKOG MIROVNOG SPORAZUMA\n20.11.2006., 14:20 #1\nDRUŠTVO - AKTUELNO - Ponedeljak, Novembar 20, 2006 12:39\nParafiranjem mirovnog sporazuma za Bosnu i Hercegovinu 21. novembra 1995. godine, zvanično je okončan troipogodišnji rat u toj bivšoj jugoslovenskoj republici.\nSporazumom, koji je parafiran u vojnoj bazi Rajt-Peterson u američkom gradiću Dejton posle tronedeljnih pregovora čelnika BiH, Hrvatske i Savezne Republike Jugoslavije, uz posredovanje SAD, BiH je podeljena na dva entiteta, Federaciju BiH i Republiku Srpsku.\nSporazum su, u prisustvu tadašnjeg državnog sekretara SAD Vorena Kristofera, parafirali tadašnji predsednici BiH Alija Izetbegović, Hrvatske Franjo Tuđman i Srbije Slobodan Milošević. Mirovni sporazum su tri sedmice kasnije, 14. decembra 1995. Milošević, Tuđman i Izetbegović zvanično potpisali u Jelisejskoj palati u Parizu.\nPotpisnici su se obavezali da međusobne odnose regulišu prema Povelji UN, Završnom helsinškom aktu i drugim dokumentima OEBS-a, kao i na međusobno poštovanje suvereniteta i rešavnje nesporazuma isključivo na miroljubiv načun. Sva trojica glavnih aktera Dejtonskog sporazuma Tuđman, Izetbegović i Milošević su u međuvremenu preminuli.\nBivši predsednik Srbije Milan Milutinović koji je, kao tadašnji ministar spoljnih poslova SRJ, bio jedan od učesnika u nastajanju Dejtonskog sporazuma, dobrovoljno se predao Tribunalu u Hagu 20. januara 2003. pred kojim je četiri godine ranije optužen za ratne zločine na Kosovu. Jugoslovenski parlament je 13. novembra 2002. ratifikovao Dejtonski sporazum, čime je Jugoslavija jasno poručila susedima da nema teritorijalnih pretenzija prema BIH i da se u potpunosti pridržava odredbi iz Dejtona.\nPrvih pet godina nakon postizanja sporazuma, u Dejtonu je svakog novembra međunarodnim skupovima obeležavana godišnjica okončanja rata u BiH. Poslednji put predstavnici država potpisnica i međunarodni posrednici okupili su se u Rajt-Petersonu u novembru 2000, ali obeležavanju jubileja tada nije prisustvovao niko od potpisnika.\nBivši međunarodni izaslanik za Balkan Ričard Holbruk, koji se smatra glavnim arhitektom sporazuma, rekao je u oktobru prošle godine u Sarajevu da je Dejtonski sporazum zaustavio rat u BiH, ali da u njemu postoje i neke greške, nastale, uglavnom, zbog njegovog nesprovođenja. Holbruku je na desetogodišnjicu potpisivanja sporazuma u Dejtonu uručena Dejtonska nagrada za mir u znak priznanja za postiznaje Dejtonskog sporazuma.\nPriznanje koje se dodeljuje za poseban doprinos obnovi društava razorenih ratom ranije su dobili bivši američki predsednik Bil Klinton i Džordž Soroš. Poslednjih godina politicari u BiH, međunarodni predstavnici i pojedine međunarodne institucije ukazivali su na potrebu revizije Dejtonskog sporazuma.\nBivši Visoki predstavnik za BiH Pedi Ešdaun je tokom svog mandata isticao da je Dejtonski sporazum osnovno, ali ne i konačno rešenje za BiH i da eventualne promene moraju doći iz same BiH. I njegov prethodnik Volfgang Petrič je prošle godine ocenio da je neophodna reforma Dejtonskog sporazuma kako bi BiH postala funkcionalna država koja može da pregovara sa Evropskom unijom.\nReviziju Dejtonskog sporazuma zatražila je krajem 2004. uticajna grupa poslanika Evropskog parlamenta i evropskih političara u Strazburu. Tada je na 'Evropskoj konferenciji justicija paks' usvojena izjava o nužnosti revizije Dejtona.\nU Briselu je od 12. do 14. novembra prošle godine održana konferencija o ustavnim promenama u BiH, na kojoj lideri osam najvećih političkih stranaka iz BiH nisu uspeli da se dogovore o bitnijim izmenama Dejtonskog sporazuma, ali je postignuta saglasnost da se ojačaju strukture vlasti i učine efikasnijim. Za kraj godine planiran je nastavak tih razgovora u SAD.\nNakon Dejtonskog Sporazuma: Sloboda....\nPoslednja poruka: 05.03.2008., 01:28\nPoslednja poruka: 15.02.2008., 01:13\n["12 godina od potpisivanja dejtonskog sporazuma 1995"]\nPoslednja poruka: 22.11.2007., 03:47


Aleksandar Vučić je do sada uspijevao da maše zastavom EU tvrdeći da se zalaže za integracije, istovremeno podrivajući demokratiju, vladavinu zakona i slobodu medija, izjavila je njemačka analitičarka Johanna Deimel.\nOva nezavisna analitičarka specijalizirana za Balkan i jugoistočnu Evropu u intervju za Glas Amerike kaže kako s novom metodologijom procesa proširenja EU, u kojoj su vladavina prava i reforme povezane sa finansijskom pomoći EU, Vučiću bi uskoro mogla da svanu teška vremena, posebno jer Kina i Rusija sigurno nisu alternative Evropskoj uniji.\nPrema njenim riječima, Rusija Srbiji u oblasti vanjske politike nudi podršku, posebno u Vijeću sigurnosti Ujedinjenih nacija – i predstavlja pogodnost u pregovorima sa Briselom i Washingtonom. Kina, sa druge strane, donosi brzi novac i infrastrukturu za nadzorne sisteme koji odgovaraju autokrati Vučiću. Kina i Rusija dodatno koriste i situaciju\nOna podsjeća i na činjenicu da je Sjevernu Makedoniju u otvaranju pregovora ponovo osujetila država članica, što ističe Deimel, utječe na ukupni osjećaj u regionu i gura ga dalje u naručje Rusije i Kine.\n“Imidž EU u Srbiji i regionu je loš, mada osigurava 3,3 milijarde eura za pomoć zemljama Zapadnog Balkana (više od 186 miliona za Srbiju) kako bi se izborile sa krizom koju je uzrokovao koronavirus”, naglašava analitičarka.


Centralna banka SAD ostavila nepromenjenu kamatnu stopu - Biznis i Finansije\nHome\tVestiEkonomija\tCentralna banka SAD ostavila nepromenjenu kamatnu stopu\nAmerička centralna banka (Fed) zadržala je danas svoju ključnu kamatnu stopu nepromenjenu i naznačila da bi narednih meseci mogla da ne menja kamatne stope s obzirom na ekonomske pritiske i nisku inflaciju.\nReferentna kratkoročna kamatna stopa ostaće u opsegu izmedju 2,25 i 2,5 odsto, saopštio je Fed posle današnjeg sastanka. Kamatna stopa je bila podignuta četiri puta prošle godine, što je oštro kritikovao predsednik SAD Donald Tramp.\nCentralna banka je navela da planira da bude “strpljiva” oko budućih podizanja kamatnih stopa s obzirom na “razvoj globalnih ekonomskih i finansijkih prilika i slab inflatorni pritisak”.\nFed je saopštio da je spreman da prilagodi i ritam smanjenja obveznica koje drži ukoliko je potrebno da se podupre privreda.\nOvo obazrivo saopštenje označava ublažen stav u odnosu na saopštenje posle prethodnog sastanka kada je izgledalo da je banka nagovestila skoro podizanje kamatnih stopa, navodi agencija AP.\nPredsednik američke centralne banke (Federalne rezerve Fed) Džerom Pauel rekao je danas da nije popustio pod pritiskom predsednika SAD Donalda Trampa da zadrži niske kamatne stope.\nBanka je danas posle dvodnevnog sastanka saopštila da zadržava kamatne stope u rasponu od 2,25 do 2,5 odsto, posle podizanja kamatnih stopa četiri puta 2018. godine što je naširoko kritikovao predsednik SAD.\nCentralna banka je u svom današnjem saopštenju zauzela prilagodljiviji ton navodeći da će biti “strpljiva” sa bilo kakvim budućim podizanjima kamatnih stopa.\nPredsednik Feda Pauel danas je odbacio nagoveštaje da je ta odluka bila zbog uticaja Trampa.\n“Nikad nećemo uzimati u obizr politička pitanja, niti ćemo o njima raspravljati u okviru našeg rada”, rekao je Pauel.


Proglašenje nestalog lica za umrlo • Prilozi saradnika • PRO BONO\nNestalo lice se može proglasiti za umrlo kada je duže vreme odsutno iz mesta svog prebivališta i o njegovom životu se ništa ne zna.\nPosmatrano kao pravna činjenica, smrt dovodi do prestanka pravnog subjektiviteta fizičkog lica. Sa činjenicom smrti izjednačeno je i proglašenje nestalog lica za umrlo. Na taj način se prekida neizvesnost o tome da li je neko živ. Proglašenje nestalog lica za umrlo regulisano je Zakonom o vanparničnom postupku.\n1. Pretpostavke za proglašenje nestalog lica za umrlo\n1) o čijem životu za poslednjih pet godina nije bilo nikakvih vesti, a od njegovog rođenja je\nproteklo više od sedamdeset godina\n2) o čijem životu za poslednjih pet godina nije bilo nikakvih vesti, a okolnosti pod kojima je\nnestalo čine verovatnim da više nije u životu\n3) koje je nestalo u brodolomu, saobraćajnoj nesreći, požaru, poplavi, zemljotresu ili u kakvoj\ndrugoj neposrednoj smrtnoj opasnosti, a o čijem životu nije bilo nikakvih vesti šest meseci\nod dana prestanka opasnosti\n4) koje je nestalo u toku rata u vezi sa ratnim događajima, a o čijem životu nije bilo nikakvih\nvesti za godinu dana od dana prestanka neprijateljstva\nUkoliko je u pitanju situacija da nema vesti o nestalom licu, rokovi se računaju od dana kada je po poslednjim vestima nestali nesumnjivo bio živ. Ako se taj dan ne može tačno utvrditi, rokovi počinju da teku završetkom meseca odnosno godine u kojoj je nestali po poslednjim vestima bio živ.\nPostupak za proglašenje nestalog lica za umrlo pokreće se predlogom. Predlog može da podnese svako lice koje za to ima neposredni pravni interes i javni tužilac. Neposredni pravni interes imaju, po pravili, supružnik i srodnici koji se mogu javiti kao naslednici. Predlog treba da sadrži činjenice kojima se on obrazlaže, kao i dokaze kojima se te činjenice mogu utvrditi ili učiniti verovatnim. Ako predlog nije podneo javi tužilac već lice koje ima neposredni pravi interes, onda predlog treba da sadrži i podatke iz kojih se može utvrditi predlagačev neposredni pravni interes.\nAko oceni da su ispunjene pretpostavke za pokretanje postupka, sud će objaviti oglas. U oglasu se navode bitne okolnosti slučaja i poziva se nestalo lice da se javi kao i svi drugi koji\nznaju nešto o njegovom životu da to bez odlaganja jave sudu. U oglasu se takođe navodi da će sud po isteku tri meseca od objavljivanja doneti odluku o predlogu. Oglas se objavljuje u službenim glasilima, na oglasnoj tabli suda, kao i na uobičajen način u mestu u kome je nestalo lice imalo poslednje prebivalište, odnosno boravište. Ako se u toku roka ili kasnije u toku postupka nestalo lice javi ili se na neki drugi način utvrdi da je ono u životu, sud će doneti rešenje o obustavljanju postupka.\nRešenje kojim se nestalo lice proglašava za umrlo treba da sadrži označen dan, a po mogućnosti i čas koji se smatra kao vreme smrti nestalog. Pravnosnažno rešenje o proglašenju nestalog lica za umrlo dostaviće se matičaru radi upisa u matičnu knjigu umrlih,\nsudu nadležnom za vođenje ostavinskog postupka, organu starateljstva i organu koji vodi zemljišnu ili drugu javnu knjigu o evidenciji nepokretnosti, ako je lice proglašeno za umrlo imalo nepokretnosti. Licu koje je proglašeno za umrlo prestaju lična prava a imovina prelazi na naslednike, isto kao i u slučaju smrti.\nAko se lice koje je proglašeno umrlim lično javi sudu, sud će, nakon što utvrdi njegov identitet, bez sprovođenja daljeg postupka, staviti van snage rešenje o proglašenju nestalog lica za umrlo. Takođe, ako po donošenju rešenja o proglašenju nestalog lica za umrlo, sud na bilo koji način sazna da je to lice živo, po službenoj dužnosti, pokrenuće i sprovesti postupak radi stavljanja van snage rešenja o proglašenju nestalog lica za umrlo.Ovaj postupak može da se pokrene i predlogom javnog tužioca ili lica koja imaju neposredni pravni interes. Ukoliko se po pravosnažnosti rešenja sazna da je nestalo lice umrlo nekog drugog dana a ne onog koji je naveden u rešenju, pokrenuće se i sprovesti postupak izmene rešenja. O stavljanju van snage kao i o izmeni rešenja obaveštava se matičar, organ starateljstva, sud nadležan za vođenje ostavinskog postupka i organ koji vodi zemljišnu ili drugu javnu knjigu o evidenciji neokretnosti. Tom prilikom dolazi do promene na imovinskom planu ovog lica. Savesni držaoci dužni su da vrate sve ono što su primili kao nasleđe i što se kod njih zateklo u momentu pojavljivanja lica koje je bilo proglašeno za umrlo. Nesavesni držaoci dužni su da vrate sve ono što se zateklo a takođe duguju i naknadu za smanjenje vrednosti stvari usled upotrebe, kao i naknadu za sve otuđene stvari. Nesavesnim držaocem smatra se onaj koji je znao ili morao znati da je lice koje je proglašeno za umrlo u životu.


RTCG - Radio Televizija Crne Gore - Nacionalni javni servis :: Ekonomija :: Telekom neće mijenjati cijene zbog ukidanja rominga\n01. 07. 2021. 22:30 >> 22:48 0\nIAKO OČEKUJU PAD PRIHODA\nTelekom neće mijenjati cijene zbog ukidanja rominga\nCrnogorski Telekom, zbog ukidanja rominga na Zapadnom Balkanu, očekuje pad prihoda u tom segmentu, saopštili su njegovi predstavnici i dodali da neće korigovati cijene u domaćem saobraćaju u cilju nadoknađivanja tih gubitaka.\n„U tom smislu možemo reći da, iako će posljednja faza regulacije dovesti do povećanja saobraćaja, očekujemo pad prihoda od rominga, ali ističemo i da neće biti korigovanja cijena u domaćem saobraćaju u cilju nadoknađivanja tih gubitaka“, kazali su iz Telekoma agenciji Mina-business.\nIz kompanije su saopštili da je primjena Sporazuma o sniženju cijena rominga dio usklađivanja regionalne regulative sa regulativom Evropske unije (EU), dok takozvani „roming kao kod kuće“ predstavlja praktičnu primjenu ideje evropskog jedinstvenog tržišta bez granica, na kojoj počiva Unija.\n„Danas je počela primjena posljednje faze ovog Sporazuma u zemljama Zapadnog Balkana, što znači da će korisnici Telekoma, koji putuju u Albaniju, Kosovo, Sjevernu Makedoniju, Srbiju ili Bosnu i Hercegovinu (BiH), u tim zemljama, koje čine „zonu Balkan“, minute, gigabajte i SMS-ove iz paketa trošiti kao u našoj zemlji“, rekli su iz Telekoma.\nRoming regulacija odnosi se na odlazne pozive i poruke ka Crnoj Gori, odlazne pozive i poruke unutar „zone Balkan“, potrošnju interneta i dolazne pozive unutar te zone.\n„Budući da inicijativa „roming kao kod kuće“ stavlja fokus na korisnika i njegove potrebe, u Telekomu pozdravljamo njenu implementaciju od koje će, naročito tokom turističke sezone, koristi imati kako građani susjednih zemalja koji posjećuju Crnu Goru, tako i naši korisnici koji odluče da ljeto provedu u nekoj od zemalja regiona“, kazali su iz kompanije.\nU skladu sa tim, a u želji da odu korak dalje i korisnicima ponude još bolje iskustvo tokom boravka van zemlje, u Telekomu su unaprijedili Travel & Surf dodatak, koji sada omogućava opušteno surfovanje u čak 49 zemalja na četiri kontinenta.\n„Kada je riječ o projekcijama i očekivanjima, odnosno uticaju roming regulacije na poslovanje kompanija, s jedne strane treba imati u vidu da su ova i prošla godina, koje je obilježila pandemija, specifične kada su u pitanju turistička i poslovna putovanja u inostranstvo“, objasnili su iz Telekoma.\nS druge strane, kako su poručili, Sporazum o sniženju cijena rominga se sprovodi u više faza od 2019. godine, što je operatorima ostavilo vremena da urade analize i pripreme se za realizaciju kompleksne posljednje faze.\nOtklonjene smetnje, dostupni specijalni brojevi\nVrijeme je za niže cijene rominga između ZB i EU\nDo kraja godine o smanjenju cijene rominga između Z. Balkana i EU


Putin naredio uvođenje veronauke u školama | Autonomija\nRuski premijer Vladimir Putin doneo je odluku o uvođenju predmeta „Osnove religijske kulture i svetske etike“ u svim školama u zemlji.\nVeronauka se u protekle dve godine predavala eksperimentalno u 20 regiona u Rusiji i pratilo ju je 300.000 đaka, prenosi Versko-informativna agencija (VIA).\nRoditelji će se do marta opredeliti za jedan od šest ponuđenih modela nastave novog predmeta, a predavači će pohađati kurseve do kraja avgusta.\nČetiri modela su verska – osnove pravoslavne, odnosno jevrejske, islamske i budističke kulture, a preostala dva su osnove svetskih religija i svetska etika.\nPredavače za prva četiri modela biraće i verske zajednice.\nPrema podacima ruskog ministarstva obrazovanja, najveće je interesovanje za etiku – 42 odsto. Osnove pravoslavne kulture želi 30 odsto, osnove svetskih religija 18 odsto, islamsku veronauku devet, a budističku jedan odsto.\nPredstavnici ruskih verskih zajednica kažu da su iznenađeni Putinovom odlukom, ali i da je shvataju kao deo predizborne kampanje, prenosi VIA.


GALERIJA BELGRADE - ZAVIRITE U UNTRAŠNJOST NAJVEĆEG ŠOPING CENTRA (FOTO) - Beograduživo.rs\nHome»GRADSKA DEŠAVANJA»GALERIJA BELGRADE – ZAVIRITE U UNTRAŠNJOST NAJVEĆEG ŠOPING CENTRA (FOTO)\nGALERIJA BELGRADE – ZAVIRITE U UNTRAŠNJOST NAJVEĆEG ŠOPING CENTRA (FOTO)\nAutor NR InTeam /\t 1. октобра 2020. GRADSKA DEŠAVANJA, Šoping zona\nGALERIJA BELGRADE – Kao što smo već pisali, ove jeseni očekuje nas otvaranje najvećeg šoping centra u Beogradu, ali i Srbiji. U pitanju je Belgrade Waterfront Galerija, objekat površine od 300.000 kvadratnih metara, uključujući nadzemnu površinu od 143.000 kvadratnih metara, od kojih je 93.000 kvadrata za izdavanje. Pored toga, tržni centar će imati 3.600 parking mesta.\nTačan datum otvaranja još uvek nije poznat, međutm u medijima se pojavila nezvanična informacija da će Galerija Belgrade svoja vrata otvoriti oko 20. oktobra.\nOtvaranje u oktobru biće samo prvo, a kompletan završetak radova i pojava ekskluzivnih sadržaja očekuje se tek u martu naredne godine, kada bi šoping centar trebalo da bude potpuno otvoren i pušten u rad. Nakon prvog otvaranja posetiocima će biti dostupno 90 maloprodajnih objekata od ukupno planiranih preko 250.\nZavirite u Galeriju Beograd – Kako izgleda enterijer i koji su sve brendovi za sada poznati? Tokom jučerašnjeg dana, uz prisustvo visokih fukcionera, za novinare je prikazan izgled šoping centra Galerije Beograd u okviru kompleksa Beograd na vodi. Ovom prilikom, iako se očekivalo, nije zvanično najavljen datum otvaranja, a kako saznajemo iz izvora od kojih smo dobili fotografije enterijera, a koji su uposleni na projektu, otvaranje se će se održati do 20-og oktobra, ako ne i ranije. Takođe, kako nam je preneto, jučerašnji obilazak za medije, predviđao je samo pojedine delove koji su bili predviđeni za slikanje i ranije pripremljeni za tu priliku. Ono što je takođe zanimljivo, a što nam je i od ranije poznato, jeste da će otvaranje u oktobru biti samo prvo, a da se kompletan završetak radova i pojava ekskluzivnih sadržaja očekuje tek u martu naredne godine, kada bi šoping centar trebalo da bude potpuno otvoren i pušten u rad. U prvom naletu, očekuje se otvaranje svega oko 90 maloprodajnih objekata, od ukupno planiranih preko 250. Lista brendova još uvek nije u celini poznata, ali za sada broji oko 40-ak, među kojima je vrlo ,,siromašan" broj novih.. XYZ, Peek&Cloppenburg, Guess, Fashion&friends, Women secret, Pandora, Swarovski, Puma, Intersport, Maxi, Cineplexx, Adidas, Marc Cain, Zara, Tom Taylor, Lush, Sportvision, Gigatron, Mi store, neki su od brendova, čije je otvaranje u pripremi. Na spisku koji je do sada poznat, nalazi se i nekoliko domaćih brendova, ali za sada ponestaju imena koja je prvobitno trebalo da Beograd stavi na poziciju šoping centra regiona, a Galeriju na prestižnu prestiznu poziciju među sličnim objektima u Evropi. Teško je i očekivati kombinacije slabijih i jačih brendova u istom prostoru. Svakako, sve ekskluzivnije i nove brendove, možemo očekivati najverovatnije tek nakon finalnog otvaranja i prethodne aktivne marketinške kampanje istih. Ono sto je sa tehničkog aspekta važno, jeste da je Galerija pre nekoliko dana ,,položila" na testu protiv požarne zaštite i da se radovi i dalje izvode punom parom kako bi što pre bila otvorena. Podsetimo, Galerija zauzima BRGP od oko 300 000 m2, što će je čini jednom od najvećih na Balkanu.\nA post shared by beogradski projekti (@beogradskiprojekti) on Sep 30, 2020 at 10:00am PDT\nPRETHODNA VESTI DANAS IZMENJEN PREVOZ DO KARABURME\nSledeća vest SUDAR AUTOMOBILA I POLICIJSKOG VOZILA U CENTRU GRADA


Naprednjaci vs Bastać: Vučić vraćen na galeriju Kosine 2 kod Predejana | VRANJENEWS\n02.11.2019 21:18 » 21:47\nFoto Vranjska plus\nGrupa funkcionera SNS-a iz Vranja i sa juga Srbije, prevođena koordinatorom stranke za Pčinjski okrug Draganom Stevanovićem Bosketom, u subotu je u Grdeličkoj klisuri postavila novi transparent sa likom aktuelnog predsednika SNS-a i Republike Srbije Aleksandra Vučića.\nTransparent su pre neki dan skinuli predsednik opštine Stari grad i funkcioner Stranke slobode i pravde Marko Bastać i predsednik Inicijativnog odbora SSP u Lazarevcu Miloš Petković.\n– Danas smo se okupili ovde da pokažemo svima da je Srbija pristojna i uređena zemlja i da postoje ljudi koji nikada neće dozvoliti bitangama da se za bilo šta pitaju.\nKao što znate, pre nekoliko dana je dokazana bitanga i lopuža Bastać dao sebi za pravo da ukrade transparent sa likom našeg predsednika koji je bio postavljen na galeriji iza nas, pa smo mi danas došli da pokažemo njemu i svima u Srbiji da smo ozbiljni u nameri da napravimo što bolju i uređeniju državu – izjavio je lider vranjskog SNS-a Slaviša Bulatović na licu mesta, nakon postavljanja transparenta sa likom Vučića.\nBulatović je još kazao "da će predsednik Vučić za to što radi imati apsolutnu podršku kako na jugu, tako i čitave države".\n- Jer je on prvi predsednik koji je uspeo da savlada Grdelicu i to je nešto što će se na jugu uvek poštovati i ceniti, kao i autoput koji je posle toliko decenija stigao do Vranja - dodao je predsednik vranjskih naprednjaka.\nOvoga puta na transparentu nema predsednika Republike Srpske Milorada Dodika.\nSa Stevanovićem i Bulatovićem su bili načelnik Pčinjskog okruga i član SNS-a Srećko Pejković, generalni sekretar vranjskog odbora naprednjaka Goran Đorđević i predsednik Gradske opštine Vranjska Banja Dragan Sentić.\nViše informacija možete pogledati u video materijalu.\nVideo Vranjska plus